Kannada-LLM-Labs/Wikipedia-Kn huggingface dataset:
ಬಿಳಿನೆಲೆ ಗೋಪಾಲಕೃಷ್ಣ ದೇವಾಲಯ

ಬಿಳಿನೆಲೆ ಗೋಪಾಲಕೃಷ್ಣ ದೇವಾಲಯ ದಕ್ಷಿಣ ಕನ್ನಡ ಜಿಲ್ಲೆಯ ಕಡಬ ತಾಲ್ಲೂಕಿನಿದೆ. ಈ ಕ್ಷೇತ್ರವು ಉಪ್ಪಿನಂಗಡಿಯಿಂದ ಸುಮಾರು 25ಮೈಲು ದೂರದಲ್ಲಿ ಇದೆ ಇಲ್ಲಿ ಗೋಪಾಲಕೃಷ್ಣದೇವರನ್ನು ಆರಾಧಿಸುತ್ತರೆ.

ಐತಿಹಾಸ
ಸುಮಾರು ಎರಡು ಸಾವಿರ ವರ್ಷಗಳ  ಹಿಂದೆ ಓರ್ವ  ಮಹಾ
ತಪಸ್ವಿಗಳು ಶಿಷ್ಯ ಸಮುದಾಯದೊಂದಿಗೆ ಸಂಚರಿಸುತ್ತ, ಬಿಳಿನೆಲೆಗೆ ಬಂದರು. 
ಬಂದವರು ಇಲ್ಲಿಯ ರಮಣೀಯ ಸೊಬಗಿಗೂ,ಪ್ರಶಾಂತ ವಾತಾವರಣಕ್ಕೂ ರಮಣೀಯ ನೋಟಕ್ಕೂ, ಮಾರುಹೋಗಿ ತಪವನ್ನು ಗೈಯಲು ಇದೆ ಯೋಗ್ಯ ಸ್ಥಳವೆನ್ದು  ಆಶ್ರಯವನ್ನು ಕಟ್ಟಿಕೊಂಡು  ಇಲ್ಲಿಯೇ ನೆಲೆ ನಿಂತರು. ನಂತರ ಮಹಾತಪ್ವಿಗಳು ಗುರುಕುಲವೊಂದ್ನು ಕೂಡ ಪ್ರಾರಂಭಿಸಿದರು. ತಪಸ್ವಿಗಳಿಂದಜ್ಯೋತಿರ್ಲಿಂಗವನ್ನು ಪಡೆದ ಶಿಷ್ಯ ವರ್ಗದು ಪರಂಪರೆಯಾಗಿ ಹಲವು ಕಾಲ ಆರಾಧಿಸಿಕೊಂಡುಬಂದರು.ಊರಿನ ಬ್ರಾಹ್ಮಣ ವರ್ಗದವರು  ಹಾಗು ಇತರರನ್ನು ಒಟ್ಟುಗೂಡಿಸಿ ಇದೆ ಸ್ಥಳದಲ್ಲಿ ದೇವಾಲಯವನ್ನು ಕಟ್ಟಿಸಿದರು ಎಂಬ ನಂಬಿಕೆ ಇದೆ.

ಕುದುರೆಕಟ್ಟೆ ಮತ್ತು ಹೋರಿಕಟ್ಟೆ
ಬಿಳಿನೆಲೆಯಿಂದ ಸುಬ್ರಹ್ಮಣ್ಯಕ್ಕೆ ಹೋಗುವ ರಸ್ತೆಯಲ್ಲಿ ಸುಮಾರು ಎರಡೂ ಬದಿಯಲ್ಲಿ ಎರಡು ಕಟ್ಟೆಗಳನ್ನು ಕಾಣಬಹುದು.ಈ ಕಟ್ಟೆಯನ್ನು ಒಂದು ಹೋರಿ ಕಟ್ಟೆ ಮತ್ತು ಇನ್ನೊಂದು ಕುದುರೆಕಟ್ಟೆ ಎಂದು ಕರೆಯುತ್ತಾರೆ.ಇದು ಪಶುಪಾಲನೆಯ  ಕುರುಹುಹಾಗಿದೆ.

ವಿಶೇಷತೆ
ಬಿಳಿನೆಲೆ ಶ್ರೀ ಗೋಪಾಲಕೃಷ್ಣ ಕ್ಷೇತ್ರ " ಗೋ ದುರಿತ  ನಿವಾರಣೆ"ಗೆ ಪ್ರಸಿದ್ದಿಯನ್ನು ಪಡೆದಿದೆ. ಜಾನುವಾರುಗಳು ಕಾಣೆಯಾದರೆ ,ಕಾಡುಮೃಗಗಳು ಹಾವಳಿ ಹೆಚ್ಚಾದರೆ ಬೆಳೆಹಾನಿಗೊಂಡರೆ ಊರ ಹಾಗು ಪರ ಊರವರು ಇಲ್ಲಿ ಹರಕೆ ಹೇಳುತ್ತಾರೆ. ಗೋಹತ್ಯೆ ದೋಷ ನಿವಾರಣೆ ,ಶಿಶು ಹತ್ಯಾದೋಷ ಪರಿಹಾರ,ವೈವಾಹಿಕ ಸಂಬಂಧ ದೋಷ ನಿವಾರಣೆ,ಸಂತಾನ ಪ್ರಾಪ್ತಿ ,ಕುಟುಂಬ ಕಲಹ  ದೋಷ 
ನಿವಾರಣೆಯು ಇಲ್ಲಿ ನೆರವೇರುತ್ತದೆ. ಸಂತಾನ ಪ್ರಾಪ್ತಿಗೂ ಶ್ರೀ ಗೋಪಾಲಕೃಷ್ಣ ದೇವಸ್ಥಾನವು ಪ್ರಸಿದ್ದಿಯನ್ನು ಪಡೆದಿದೆ. ಶ್ರೀಕ್ಷೇತ್ರದಲ್ಲಿ ಸಂತಾನ ಗೋಪಾಲಕೃಷ್ಣ ವೃತ ಆಚರಣೆಯನ್ನು ಮಾಡಲಾಗುತ್ತದೆ.

ಉಲ್ಲೇಖಗಳು

ದೇವಾಲಯಗಳು
ಪಂಜ

ಪಂಜ ಎಂಬ ಊರು ದಕ್ಷಿಣ ಕನ್ನಡ ಜಿಲ್ಲೆಯ  ಸುಳ್ಯ ತಾಲೂಕಿನ ಕೂತ್ಕುಂಜ ಗ್ರಾಮದಲ್ಲಿದೆ..

ಇತಿಹಾಸ 
ಕ್ರಿ.ಶ. ೧೦ನೇ ಶತಮಾನದಲ್ಲಿ ೨ನೇ ಮಯೂರವರ್ಮನು ಚಾಲುಕ್ಯರ ಅಧೀನ ಅರಸನಾಗಿದ್ದು ಸಮಗ್ರ ತುಳುನಾಡು ಅವನ ಅಧೀನದಲ್ಲಿತ್ತು. ಆ ಸಮಯದಲ್ಲಿ ವಿಷ್ಣುವರ್ಧನನು ಹೊಂಬಚ್ಚದ ಜೈನರಸನ ರಾಜ್ಯವನ್ನು ಸೂರೆ ಮಾಡಿ ಅವನನ್ನು ಕೊಂದಾಗ ಅವನ ಸಂಸಾರ ಹಾಗೂ ಮಂತ್ರಿವರ್ಗದವರು ಪಶ್ಚಿಮಘಟ್ಟದಲ್ಲಿ ಅಡಗಿಕೊಂಡಿದ್ದರು. ವಿಷ್ಣುವರ್ಧನನ ಕಾಲಾನಂತರ ಅವನ ಮಗ ನರಸಿಂಹ ಬಲ್ಲಾಳ ಘಟ್ಟಕ್ಕೆ ಬಂದು ತುಳುನಾಡಿನ್ನು ವೀಕ್ಷಿಸಲು ಕುದುರೆಮುಖ ಇಳಿದು ಬಂಗಾಡಿಗೆ ಬಂದನು. ಆಗ ಹೊಂಬಚ್ಚದ ನರಸಿಂಹ ಅರಸನ ಪರಿವಾರ ಹಾಗೂ ಮಂತ್ರಿಗಳೆಲ್ಲರೂ ವೀರಬಲ್ಲಾಳನು ನೇತ್ರಾವತಿ ದಂಡೆಯಲ್ಲಿ ರಾಜಕುಮಾರನ್ನೆತ್ತಿಕೊಂಡು ತೊಡೆಯಲ್ಲಿ ಕುಳ್ಳಿರಿಸಿ ಹಾಲು ಕುಡಿಸುವಾಗ ಹಾಲು ಚೆಲ್ಲಿ ನೇತ್ರಾವತಿ ನದಿಗೆ ಸೇರಿತು. ಇದರಿಂದ ಅರಸನು ಪ್ರಸನ್ನನಾಗಿ ನೇತ್ರಾವತಿ ಹುಟ್ಟುವಲ್ಲಿಂದ ಅದು ಸಮುದ್ರಸೇರುವವರೆಗಿನ ರಾಜ್ಯವನ್ನು ಬಿಟ್ಟುಕೊಟ್ಟನು. ಅವನು ಮಂಗಳೂರು ಸಂಸ್ಥಾನದ ಎಲ್ಲಾ ಸೀಮೆಗಳ ಅಧಿಪತಿಯಾದನು.

ಪುರಾಣ
೨ ನೇ ಮಯೂರವರ್ಮನು ತನ್ನ ಮಗಳನ್ನು ಕುಂಬಳೆ ಬ್ರಾಹ್ಮಣ ಕುಮಾರನಿಗೆ ಮದುವೆ ಮಾಡಿಕೊಟ್ಟು ಕೋಟೆಕಾರಿನಲ್ಲಿ ಅರಮನೆ ಕಟ್ಟಿಸಿ, ಕುಂಬ್ಳೆ ಸೀಮೆ, ಸುಳ್ಳಿಯ ಸೀಮೆ, ಪಂಜ ಸೀಮೆ, ವಿಟ್ಲ ಸೀಮೆ ಇವೇ ಮೊದಲಾದ ಸೀಮೆಗಳನ್ನು ಬ್ರಾಹ್ಮಣ ಕುಮಾರನಿಗೆ ಕೊಟ್ಟನು.ಇವನ ಮಗ ಜಯನರಸಿಂಹನು ಪ್ರಖ್ಯಾತ ಅರಸನಾಗಿ ರಾಜ್ಯಭಾರ ಮಾಡಿದನು. ಅವನ ಕಾಲದಲ್ಲಿ ಗಜಪುಷ್ಪಾಕಾರದ ಈಶ್ವರ ದೇವಾಲಯಗಳು ಕಟ್ಟಲ್ಪಟ್ಟವು ಎಂದು ತಿಳಿದು ಬರುತ್ತದೆ. ಆದರೆ ಶಾಸನಾಧಾರಗಳಲ್ಲಿ ಇವನ ಕಾಲಾನಂತರ ಇವನ ಅನುಯಾಯಿಗಳು ನಿರ್ಬಲರಾದುದರಿಂದ ಇವನ ರಾಜ್ಯವು ಕುಂಬ್ಳೆ ಸೀಮೆ ಬಿಟ್ಟು ಉಳಿದ ವಿಟ್ಲ ಮತ್ತು ವಿಟ್ಲದ ಪೂರ್ವ ಸೀಮೆಗಳು ಬಂಗರಸನು ಆಳ್ವಿಕೆಗೆ ಒಳಪಟ್ಟಿತು.ಈ ಪೈಕಿ ವಿಟ್ಲಸೀಮೆಯ ಅರಸು ಬಂಗಾರ ದಿವಾನರಾಗಿ ನಿಯೋಜಿಸಲ್ಪಟ್ಟನು. ಇದು ಎರಡು ಸಾವಿರ ಸೀಮಪ್ರದೇಶವೆಂದು ಪ್ರಖ್ಯಾತಿ ಪಡೆಯಿತು. ಸುಳ್ಯ ಸೀಮೆಯು ಏಳೂವರೆ ಸಾವಿರ ಸೀಮಾ ಪ್ರದೇಶವೆಂದು ದಾಖಲೆಗಳಲ್ಲಿ ಕಂಡುಬರುತ್ತದೆ. ಪಂಜ ಸೀಮೆಯು ಸಾವಿರ ಸೀಮಾ ಪ್ರದೇಶವೆಂದು ಪ್ರಖ್ಯಾತಿ ಪಡೆಯಿತು

ಭಾಷೆ
ಇಲ್ಲಿ ಸಾಮಾನ್ಯವಾಗಿ ಕನ್ನಡ, ತುಳು, ಅರೆಗನ್ನಡ ಮಾತನಾಡುವ ಜನರಿದ್ದಾರೆ.

ಪ್ರೇಕ್ಷಣೀಯ ಸ್ಥಳಗಳು
ಇಲ್ಲಿ ಕೋಟಿಚೆನ್ನಯ್ಯ ಗರಡಿ, ಶ್ರೀ ಪರಿವಾರ ಪಂಚಲಿಂಗೇಶ್ವರ ದೇವಸ್ಥಾನ ಪಂಜ, ಬಂಟಮಲೆ ಚಾರಣ ಪ್ರದೇಶ ಪ್ರೇಕ್ಷಣೀಯ ಸ್ಥಳಗಳಾಗಿವೆ.

ಉಲ್ಲೇಖಗಳು

ಗ್ರಾಮಗಳು
ಕೆಂಗಣ್ಣು

ಕೆಂಗಣ್ಣು ಎಂದರೆ ಅಸ್ವಸ್ಥತೆ ಅಥವಾ ಗಾಯದ ಕಾರಣ ಕೆಂಪಾಗಿ ಕಾಣುವ ಕಣ್ಣು. ಇದು ಸಾಮಾನ್ಯವಾಗಿ ಕಣ್ಣಿನ ಆರ್ದ್ರಚರ್ಮದ ಮೇಲ್ಮೈ ರಕ್ತನಾಳಗಳ ಒಳತುಂಬುವಿಕೆ ಮತ್ತು ಚಾಚಿಕೆ/ಎದ್ದುಕಾಣುವಿಕೆ. ಇದು ಈ ರಚನೆಗಳು ಅಥವಾ ಪಕ್ಕದ ರಚನೆಗಳ ಅಸ್ವಸ್ಥತೆಗಳಿಂದ ಉಂಟಾಗಿರಬಹುದು. ಎರಡು ಕಡಿಮೆ ಗಂಭೀರ ಆದರೆ ಹೆಚ್ಚು ಸಾಮಾನ್ಯ ಕಾರಣಗಳೆಂದರೆ ಕಂಜಂಕ್ಟಿವೈಟಿಸ್ ಮತ್ತು ಕಾಂಜಂಕ್ಟೈವಾದ ಕೆಳಗಿನ ರಕ್ತಸ್ರಾವ. ಇದರ ನಿರ್ವಹಣೆಯಲ್ಲಿ (ಶಿಫಾರಸು ಸೇರಿದಂತೆ) ತುರ್ತು ಕ್ರಮ ಬೇಕಾಗಿದೆಯೇ, ಅಥವಾ ಯಾವುದೇ ಹೆಚ್ಚುವರಿ ಸಂಪನ್ಮೂಲಗಳಿಲ್ಲದೆಯೇ ಚಿಕಿತ್ಸೆ ನಡೆಸಬಹುದೇ ಎಂದು ನಿರ್ಧಾರ ಮಾಡುವುದು ಸೇರಿದೆ. ಕಾಂಜಂಕ್ಟೈವಾದ ಕೆಳಗಿನ ರಕ್ತಸ್ರಾವವು ಕೆಲವೊಮ್ಮೆ ಎದ್ದುಕಾಣಬಹುದು, ಆದರೆ ಸಾಮಾನ್ಯವಾಗಿ ನಿರುಪದ್ರವಿಯಾಗಿರುತ್ತದೆ. ಇದು ಬಹುತೇಕ ವೇಳೆ ಚಿಕ್ಕ, ದುರ್ಬಲ ರಕ್ತನಾಳಗಳು ಅಪ್ರಯತ್ನಿತವಾಗಿ ಛಿದ್ರಗೊಳ್ಳುವುದರಿಂದ ಉಂಟಾಗುತ್ತದೆ, ಸಾಮಾನ್ಯವಾಗಿ ಕೆಮ್ಮು ಅಥವಾ ಸೀನಿನಿಂದ.

ಉಲ್ಲೇಖಗಳು

ಕಣ್ಣಿನ ರೋಗಗಳು
ಕೆಚ್ಚಲು

ಕೆಚ್ಚಲು ದನಗಳ ಹೈನು ತಳಿಗಳು ಮತ್ತು ಹೆಣ್ಣು ಚತುಷ್ಪಾದ ಸಸ್ತನಿಗಳು, ವಿಶೇಷವಾಗಿ ಕುರಿಗಳು, ಆಡುಗಳು ಮತ್ತು ಜಿಂಕೆಯಂತಹ ರೋಮಂಥಕಗಳ ಸ್ತನಗ್ರಂಥಿಗಳಿಂದ ರೂಪಗೊಂಡ ಒಂದು ಅಂಗ. ಇದು ಪ್ರೈಮೇಟ್‌ಗಳಲ್ಲಿನ ಮೊಲೆಗೆ ಸಮಾನವಾಗಿದೆ. ಕೆಚ್ಚಲು ಪ್ರಾಣಿಯ ಕೆಳಭಾಗದಲ್ಲಿ ಜೋತುಬಿದ್ದಿರುವ ಒಂದು ಮಾಂಸದ ಕೂಡಣೆಯಾಗಿದೆ, ಮತ್ತು ಚಾಚಿಕೊಂಡಿರುವ ಮೊಲೆತೊಟ್ಟುಗಳಿರುವ ಸ್ತನಗ್ರಂಥಿಗಳ ಜೋಡಿಗಳನ್ನು ಹೊಂದಿರುತ್ತದೆ. ದನಗಳಲ್ಲಿ ಸಾಮಾನ್ಯವಾಗಿ ಎರಡು ಜೋಡಿಗಳಿರುತ್ತವೆ, ಆಡು, ಕುರಿ ಮತ್ತು ಜಿಂಕೆಗಳಲ್ಲಿ ಒಂದು ಜೋಡಿಯಿರುತ್ತದೆ, ಮತ್ತು ಹಂದಿಗಳಂತಹ ಕೆಲವು ಪ್ರಾಣಿಗಳಲ್ಲಿ ಅನೇಕ ಜೋಡಿಗಳಿರುತ್ತವೆ. ಕೆಚ್ಚಲುಗಳಿರುವ ಪ್ರಾಣಿಗಳಲ್ಲಿ, ಸ್ತನಗ್ರಂಥಿಗಳು ತೊಡೆಸಂದಿನ ಹತ್ತಿರ ದುಗ್ಧ ರೇಖೆಯ ಮೇಲೆ ಬೆಳೆಯುತ್ತವೆ. ಆಕಳುಗಳಲ್ಲಿ ಕೆಚ್ಚಲಿನ ಆರೈಕೆ ಮತ್ತು ಸ್ವಚ್ಛತೆಯು ಹಾಲು ಕರೆಯುವಿಕೆಯಲ್ಲಿ ಮುಖ್ಯವಾಗಿದೆ. ಇದು ತಡೆರಹಿತ ಹಾಗೂ ಕಲುಷಿತವಲ್ಲದ ಕ್ಷೀರೋತ್ಪಾದನೆಯಲ್ಲಿ ನೆರವಾಗುತ್ತದೆ, ಮತ್ತು ಕೆಚ್ಚಲಿನ ಉರಿಯೂತವನ್ನು ತಡೆಯುತ್ತದೆ.

ಉಲ್ಲೇಖಗಳು

ಸಸ್ತನಿ ಅಂಗರಚನಾಶಾಸ್ತ್ರ
ತೆಲಿಕೆದ ಬೊಳ್ಳಿ

ತೆಲಿಕೆದ ಬೊಳ್ಳಿ ಎಂಬುದು  ೨೦೧೨ನೇ ಇಸವಿಯಲ್ಲಿ ಬಿಡುಗಡೆಯಾದ ತುಳು ಹಾಸ್ಯ ಸಿನಿಮಾವಾಗಿದೆ. ಪಿ.ಹೆಚ್.ವಿಶ್ವನಾಥ್‌ ರವರು ಈ ಚಲನಚಿತ್ರವನ್ನು ನಿರ್ದೇಶಿಸಿದ್ದಾರೆ.ಇದರಲ್ಲಿ ದೇವದಾಸ್ ಕಾಪಿಕಾಡ್ , ಅರ್ಜುನ್ ಕಾಪಿಕಾಡ್, ನವೀನ್ ಡಿ ಪಡೀಲ್, ಅರವಿಂದ್ ಬೋಳಾರ್, ಗೋಪಿನಾಥ್ ಭಟ್, ಭೋಜರಾಜ್ ವಾಮಂಜೂರ್, ಸಂದೀಪ್ ಶಟ್ಟಿ ಮತ್ತು ಮೋಹನ್ ರೈ ಇವರು ಪ್ರಮುಖ ಪಾತ್ರವನ್ನು ನಿರ್ವಹಿಸಿದ್ದಾರೆ. ಸುಧೀರ್ ಕಾಮತ್ ಮತ್ತು ಶರ್ಮಿಳಾ ಕಾಪಿಕಾಡ್ ಈ ಚಿತ್ರದ ನಿರ್ಮಾಣಕಾರರು.ಈ ಚಿತ್ರವು ಮಂಗಳೂರು, ಉಡುಪಿ, ಕಾರ್ಕಳ, ಬೆಳ್ತಂಗಡಿ ಮತ್ತು ಮೂಡುಬಿದಿರೆಯಲ್ಲಿ ಡಿಸೆಂಬರ್ ೬ ,೨೦೧೨ ರಂದು ಏಕಕಾಲದಲ್ಲಿ ಬಿಡುಗಡೆಯಾಯಿತು.

ಪಾತ್ರಗಳು
ದೇವದಾಸ್ ಕಾಪಿಕಾಡ್.
ಅರ್ಜುನ್ ಕಾಪಿಕಾಡ್.
ನವೀನ್ ಡಿ. ಪಡಿಲ್.
ಅರವಿಂದ್ ಬೋಳಾರ್.
ಗೋಪಿನಾಥ್ ಭಟ್.
ಭೋಜರಾಜ್ ವಾಮಂಜೂರ್.
ಸಂದೀಪ್ ಶಟ್ಟಿ.

ಉಲ್ಲೇಖಗಳು

ತುಳು ಚಲನಚಿತ್ರಗಳು
ಚಲನಚಿತ್ರ
ಕೆನೆ

ಕೆನೆಯು ಸಮರಸೀಕರಣ ಮಾಡುವ ಮೊದಲು ಹಾಲಿನ ಮೇಲಿನಿಂದ ತೆಗೆಯಲಾದ ನೈಸರ್ಗಿಕ ಕೊಬ್ಬಿನ ಪದರವನ್ನು ಹೊಂದಿರುವ ಒಂದು ಕ್ಷೀರೋತ್ಪನ್ನ. ಏಕರೂಪವಾಗಿಸದ ಹಾಲಿನಲ್ಲಿ, ಕಡಿಮೆ ಸಾಂದ್ರವಾದ ಕೊಬ್ಬು ಅಂತಿಮವಾಗಿ ಮೇಲಕ್ಕೆ ಏರುವುದು. ಕೆನೆಯ ಕೈಗಾರಿಕಾ ಉತ್ಪಾದನೆಯಲ್ಲಿ, ಈ ಪ್ರಕ್ರಿಯೆಯನ್ನು "ವಿಭಾಜಕ"ಗಳೆಂದು ಕರೆಯಲ್ಪಡುವ ಅಪಕೇಂದ್ರಕಗಳನ್ನು ಬಳಸಿ ತ್ವರಿತಗೊಳಿಸಲಾಗುತ್ತದೆ. ಅನೇಕ ದೇಶಗಳಲ್ಲಿ, ಒಟ್ಟು ಕೊಬ್ಬಿನ ಅಂಶವನ್ನು ಆಧರಿಸಿ ಕೆನೆಯನ್ನು ಹಲವು ಶ್ರೇಣಿಗಳಲ್ಲಿ ಮಾರಾಟಮಾಡಲಾಗುತ್ತದೆ. ದೂರದ ಮಾರುಕಟ್ಟೆಗಳಿಗೆ ಸಾಗಣೆಗಾಗಿ ಕೆನೆಯನ್ನು ಪುಡಿಯಾಗುವಂತೆ ಒಣಗಿಸಬಹುದು, ಮತ್ತು ಸಂಪೂರಣಗೊಳಿಸಿದ ಕೊಬ್ಬಿನ ಹೆಚ್ಚಿನ ಪ್ರಮಾಣಗಳನ್ನು ಹೊಂದಿರುತ್ತದೆ.

ಉಲ್ಲೇಖಗಳು

ಕ್ಷೀರೋತ್ಪನ್ನಗಳು
ಚಪ್ಪಾಳೆ

ಚಪ್ಪಾಳೆಯು (ಕೈಪರೆ) ಎರಡು ಚಪ್ಪಟೆ ಮೇಲ್ಮೈಗಳನ್ನು ಪರಸ್ಪರ ತಟ್ಟಿ ಮಾಡಲಾದ ಸಂಘರ್ಷಿ ಶಬ್ದ, ಉದಾಹರಣೆಗೆ ಮಾನವರು ಅಥವಾ ಪ್ರಾಣಿಗಳು ತಮ್ಮ ಶರೀರದ ಭಾಗಗಳನ್ನು ತಟ್ಟಿ ಮಾಡಲಾದ ಶಬ್ದ. ಮೆಚ್ಚುಗೆಯನ್ನು ವ್ಯಕ್ತಪಡಿಸಲು ಮಾನವರು ತಮ್ಮ ಅಂಗೈಗಳಿಂದ ಚಪ್ಪಾಳೆ ಹೊಡೆಯುತ್ತಾರೆ, ಹಲವುವೇಳೆ ವೇಗವಾಗಿ ಮತ್ತು ಪುನರಾವರ್ತಿತವಾಗಿ. ಮಾನವರು ಸಂಗೀತ, ನೃತ್ಯ, ಮಂತ್ರಪಠನ, ಕೈಯಾಟಗಳು, ಮತ್ತು ಚಪ್ಪಾಳೆ ಆಟಗಳಲ್ಲಿ, ಶಬ್ದಗಳಿಗೆ ಜೊತೆಯಾಗಲು ಶರೀರ ಬಡಿತದ ರೂಪವಾಗಿ ತಾಳದಲ್ಲಿ ಕೂಡ ಚಪ್ಪಾಳೆ ಹೊಡೆಯುತ್ತಾರೆ. ಚಪ್ಪಾಳೆಯನ್ನು ಸಂಗೀತದ ಅನೇಕ ರೂಪಗಳಲ್ಲಿ ಬಳಸಲಾಗುತ್ತದೆ. ಒಂದು ಉದಾಹರಣೆಯೆಂದರೆ ಸುವಾರ್ತೆ ಸಂಗೀತದಲ್ಲಿ. ಎರಡು ಸ್ಪ್ಯಾನಿಷ್ ಸಂಗೀತ ಪ್ರಕಾರಗಳಾದ ಫ಼್ಲಮೆಂಕೊ ಮತ್ತು ಸೆವಿಲಾನಸ್‍ನಲ್ಲಿ, ಚಪ್ಪಾಳೆ ಹೊಡೆಯುವುದನ್ನು ಪಾಮಸ್ ಎಂದು ಕರೆಯಲಾಗುತ್ತದೆ ಮತ್ತು ಇದು ಹಲವುವೇಳೆ ತಾಳವನ್ನು ನೀಡುತ್ತದೆ ಮತ್ತು ಹಾಡುಗಳ ಅವಿಭಾಜ್ಯ ಅಂಗವಾಗಿದೆ.

ಮಾನವ ಸಂವಹನ
ಚಂದಮಾಮ

ಚೆನ್ನೈನಿಂದ ಹೊರಡುತ್ತಿದ್ದ  ಮಕ್ಕಳ ಮಾಸಪತ್ರಿಕೆ. ಒಟ್ಟು ಓದುಗರ ಸಂಖ್ಯೆ ಸು. 200,000ಕ್ಕೂ ಮೀರಿತ್ತು. ಇದರ ಸ್ಥಾಪಕರು ಬಿ ನಾಗಿರೆಡ್ಡಿ ಮತ್ತು ಚಕ್ರಪಾಣಿ. ಸಂಪಾದಕರು ಮತ್ತು  ಬಿ ವಿಶ್ವನಾಥರೆಡ್ಡಿ.  21 x 17ಸೆ.ಮೀ. ಆಕಾರದ ಬಿಡಿ ಪತ್ರಿಕೆಯ ಬೆಲೆ ರೂ.1 (ಫೆಬ್ರವರಿ 1974 ರಂದು) ಪ್ರತಿ ತಿಂಗಳ ಒಂದರಂದು ಪ್ರಕಟವಾಗುತ್ತಿತ್ತು. ೨೦೧೩ ಮಾರ್ಚಿನಿಂದ  ಚಂದಮಾಮಾ ಪ್ರಕಟವಾಗುತ್ತಿಲ್ಲ.

ವಿವಿಧ ಭಾಷೆಗಳಲ್ಲಿ 
ಕನ್ನಡ, ತಮಿಳು, ತೆಲುಗು, ಹಿಂದಿ, ಮರಾಠಿ, ಗುಜರಾತಿ, ಇಂಗ್ಲಿಷ್, ಮಲಯಾಳಂ, ಬಂಗಾಲಿ, ಒರಿಯ,   ಸಿಂಧಿ,  ಪಂಜಾಬಿ, ಅಸ್ಸಾಮೀ, ಸಿಂಹಳ, ಸಂತಾಲೀ ಮತ್ತು  ಸಂಸ್ಕೃತ    ಭಾಷೆಗಳಲ್ಲಿ ಪ್ರಕಟವಾಗುತ್ತಿತ್ತು. ಕನ್ನಡ, ತೆಲುಗು, ಹಿಂದಿ, ಗುಜರಾತಿ, ಇಂಗ್ಲಿಷ್, ಬಂಗಾಲಿಗಳಲ್ಲಿ ಚಂದ ಮಾಮ, ತಮಿಳಿನಲ್ಲಿ ಅಂಬುಲಿ ಮಾಮ, ಮಲಯಾಳಂನಲ್ಲಿ ಅಂಬಿ ಅಮ್ಮಾವನ್, ಮರಾಠಿಯಲ್ಲಿ ಚಂದೋಬ, ಒರಿಯದಲ್ಲಿ ಜಹ್ನ ಮಾಮು ಎಂದು ಪತ್ರಿಕೆಯ ಹೆಸರು. ಪತ್ರಿಕೆ ತಮಿಳು ತೆಲುಗುಗಳಲ್ಲಿ 1947 ರಲ್ಲೂ, ಕನ್ನಡದಲ್ಲಿ 1948 ರಲ್ಲೂ, ಹಿಂದಿಯಲ್ಲಿ 1949ರಲ್ಲೂ, ಮರಾಠಿಯಲ್ಲಿ 1952 ರಲ್ಲೂ, ಗುಜರಾತಿಯಲ್ಲಿ 1954ರಲ್ಲೂ, ಇಂಗ್ಲಿಷ್, ಮಲಯಾಳಂಗಳಲ್ಲಿ 1970ರಲ್ಲೂ, ಬಂಗಾಲಿ, ಒರಿಯ ಗಳಲ್ಲಿ 1972ರಲ್ಲೂ ಆರಂಭ ವಾಯಿತು.

ಉದ್ದೇಶ ಮತ್ತು ವೈಶಿಷ್ಟ್ಯಗಳು
ಮಕ್ಕಳಲ್ಲಿ ಓದುವ ಅಭ್ಯಾಸವನ್ನು ಬೆಳೆಸುವುದು, ದೇಶದ ಭವ್ಯಪರಂಪರೆಯನ್ನೂ ಪ್ರಾಚೀನ ಸಂಸ್ಕೃತಿ ಮತ್ತು ನೈತಿಕ ಮೌಲ್ಯಗಳನ್ನೂ ಕಥೆಗಳ ಮತ್ತು ಇತಿಹಾಸದ ವೃತ್ತಾಂತದ ನಿರೂಪಣೆಯ ಮೂಲಕ ಅವರಿಗೆ ಪರಿಚಯ ಮಾಡಿ ಕೊಡುವುದು ಚಂದಮಾಮದ ಉದ್ದೇಶಗಳು. ಬಣ್ಣ ಬಣ್ಣದ ಚಿತ್ರಗಳು, ದೇಶವಿದೇಶಗಳ ಕಥೆಗಳು, ಓದುಗರ ಇಂದ್ರಿಯ ಗ್ರಹಣಶಕ್ತಿಯನ್ನೂ ಕಲ್ಪನಾಶಕ್ತಿಯನ್ನೂ ಕುದುರಿಸುವ ದೃಷ್ಟಿಯಿಂದ ಏರ್ಪಡಿಸುವ ಛಾಯಾಚಿತ್ರ ಶೀರ್ಷಿಕೆ ಸ್ಪರ್ಧೆ-ಇವು ಚಂದಮಾಮದ ಕೆಲವು ವೈಶಿಷ್ಟ್ಯಗಳು. ಪತ್ರಿಕೆ ಮಕ್ಕಳ ವಿವಿಧ ರುಚಿಗಳನ್ನು ಗಮನದಲ್ಲಿಟ್ಟುಕೊಂಡು, ಎಲ್ಲರಿಗೂ ಆಕರ್ಷಣೀಯವಾಗುವಂತೆ ಪ್ರಕಟವಾಗುತ್ತಿದೆ. 

ಸಂಸ್ಕೃತ ಕೃತಿಯಾದ ವೇತಾಳ ಪಂಚವಿಂಶತಿ ಕೃತಿಯ ವಿಕ್ರಮ ಮತ್ತು ಬೇತಾಳ ಕಥೆ ಧಾರಾವಾಹಿಯಾಗಿ ಪ್ರಕಟವಾಗಿ ಈ ಪತ್ರಿಕೆ ತುಂಬ ಜನಪ್ರಿಯವಾಯಿತು.

ಈಗಿನ ಸ್ಥಿತಿ 
೨೦೦೭ ರಲ್ಲಿ ಚಂದಮಾಮಾ ಅನ್ನು ಮುಂಬೈಯ ಜಿಯೊದೇಸಿಕ್ (Geodesic) ಎಂಬ ತಂತ್ರಾಂಶ ಕಂಪನಿಯನ್ನು ಖರೀದಿಸಿತು. ಡಿಜಿಟಲ್ ಯುಗಕ್ಕ್ಕೆ ಚಂದಮಾಮಾವನ್ನು ಒಯ್ಯಲು ಕಂಪನಿಯು ಬಯಸಿತ್ತು. ಆದರೆ ಈಗ ಆ ಕಂಪನಿಯೇ ಬಾಕಿ ಇರುವ ಸಾಲಗಳನ್ನು ಕೊಡದೆ,  ಮುಂಬಯಿ ಉಚ್ಚ ನ್ಯಾಯಾಲಯದಿಂದ ಮುಚ್ಚಲು ಆದೇಶ ಹೊಂದಿದೆ. ಹೀಗಾಗಿ ೨೦೧೩ ಮಾರ್ಚಿನಿಂದ ಚಂದಮಾಮಾ ಪ್ರಕಟವಾಗುತ್ತಿಲ್ಲ.      

ಆದರೆ ಚಂದಮಾಮಾ ಬ್ರ್ಯಾಂಡ್ ಮತ್ತು ಬೌದ್ಧಿಕ ಸ್ವಾಮ್ಯ ಹಕ್ಕುಗಳನ್ನು ಮುಂದೊಮ್ಮೆ ಮಾರಬಹುದಾಗಿದೆ. ಪತ್ರಿಕೆಯ ಅಧಿಕೃತ ಜಾಲತಾಣವನ್ನು ಪತ್ರಿಕೆಯ ಮಾಲೀಕರು ನಡೆಸುತ್ತಿಲ್ಲವಾಗಿದ್ದು ಸದ್ಯದ ಜಾಲತಾಣಕ್ಕೂ ಚಂದಮಾಮಾ ಪತ್ರಿಕೆಗೂ  ಸಂಬಂಧವಿಲ್ಲ.

ಪತ್ರಿಕೆ
ಕನ್ನಡ ಮಾಸಪತ್ರಿಕೆಗಳು
ಪತ್ರಿಕೋದ್ಯಮ
ಅಯಾಲು (ಕುದುರೆ)

ಕುದುರೆಗಳಲ್ಲಿ ಅಥವಾ ಇತರ ಕುದುರೆ ಜಾತಿಯ ಪ್ರಾಣಿಗಳಲ್ಲಿ, ಅಯಾಲು ಎಂದರೆ ಕುತ್ತಿಗೆಯ ಮೇಲಿನಿಂದ ಬೆಳೆಯುವ ಕೂದಲು. ಇದು ತಲೆಯಿಂದ ಭುಜಾಸ್ಥಿಯ ನಡುವಿನ ಏಣಿನವರೆಗೆ ಮುಟ್ಟುತ್ತದೆ, ಮತ್ತು ಇದು ಮುಂಜುಟ್ಟನ್ನು ಒಳಗೊಳ್ಳುತ್ತದೆ. ಇದು ಕುದುರೆಯ ಉಳಿದ ಕವಚಕ್ಕಿಂತ ಹೆಚ್ಚು ದಪ್ಪ ಹಾಗೂ ಹೆಚ್ಚು ಒರಟಾಗಿರುತ್ತದೆ, ಮತ್ತು ಕತ್ತನ್ನು ಹೆಚ್ಚುಕಡಿಮೆ ಮುಚ್ಚಲು ಸ್ವಾಭಾವಿಕವಾಗಿ ಬೆಳೆಯುತ್ತದೆ. ಆನುವಂಶಿಕತೆಯು ಪಾತ್ರವಹಿಸುತ್ತದೆ. ಹಾಗಾಗಿ ಕೆಲವು ಕುದುರೆಗಳು ಹೆಚ್ಚು ಉದ್ದ ಹಾಗೂ ಹೆಚ್ಚು ದಪ್ಪವಾದ ಅಯಾಲನ್ನು ಹೊಂದಿದ್ದರೆ, ಇತರ ಕುದುರೆಗಳು ಚಿಕ್ಕ ಮತ್ತು ಹೆಚ್ಚು ತೆಳುವಾದ ಅಯಾಲನ್ನು ಹೊಂದಿರುತ್ತವೆ. ಅಯಾಲು ಕುತ್ತಿಗೆಯನ್ನು ಬೆಚ್ಚಗಿಡುತ್ತದೆ, ಮತ್ತು ಪ್ರಾಣಿಯು ಮಳೆಯಿಂದ ರಕ್ಷಣೆ ಪಡೆಯಲು ಸಾಧ್ಯವಾಗದಿದ್ದರೆ ಪ್ರಾಯಶಃ ನೀರು ಕುತ್ತಿಗೆಯಿಂದ ಹರಿದುಹೋಗಲು ನೆರವಾಗುತ್ತದೆ ಎಂದು ನಂಬಲಾಗಿದೆ. ನೊಣಗಳ ವಿರುದ್ಧ ಬಾಲವು ಸಾಮಾನ್ಯವಾಗಿ ಮೊದಲ ರಕ್ಷಣೆಯಾದರೂ, ಅಯಾಲು ಕುದುರೆಯ ಮುಂಭಾಗಕ್ಕೆ ನೊಣಗಳಿಂದ ಸ್ವಲ್ಪ ರಕ್ಷಣೆಯನ್ನೂ ಒದಗಿಸುತ್ತದೆ.

ಕುದುರೆಯ ಶರೀರ
ಕೇಸರಿ (ಬಣ್ಣ)

ಕೇಸರಿ ಕಿತ್ತಳೆಯಂಥ ಬಣ್ಣವಾಗಿದೆ, ಮತ್ತು ಒಂದು ಸಂಬಾರ ಪದಾರ್ಥವಾದ ಕೇಸರಿಯನ್ನು ಪಡೆಯುವ ಕೇಸರಿ ಗಿಡದ ಎಳೆಯ ತುದಿಯ ಬಣ್ಣವನ್ನು ಹೋಲುತ್ತದೆ. ಹಿಂದೂ ಧರ್ಮದಲ್ಲಿ, ಇದನ್ನು ಅತ್ಯಂತ ಮುಖ್ಯ ಬಣ್ಣವೆಂದು ಪರಿಗಣಿಸಲಾಗಿದೆ. ಹಿಂದಿಯಲ್ಲಿ ಇದಕ್ಕೆ ಭಗವಾ ಬಣ್ಣ ಎಂದು ಕರೆಯಲಾಗುತ್ತದೆ. ಈ ಬಣ್ಣವು ಬೌದ್ಧ ಧರ್ಮದಲ್ಲಿ ಸ್ವಲ್ಪ ಮಹತ್ವವನ್ನು ಹೊಂದಿದೆ, ಈ ಬಣ್ಣದ ಉಡುಪುಗಳನ್ನು ಥೇರವಾದ ಸಂಪ್ರದಾಯದ ಭಿಕ್ಕುಗಳು ಧರಿಸುತ್ತಾರೆ. ಭಾರತದಲ್ಲಿ, ಇದು ಒಂದು ಪ್ರಮುಖ ಸಾಂಕೇತಿಕ ಬಣ್ಣವೂ ಆಗಿದೆ. ೧೯೪೭ರಲ್ಲಿ, ದೇಶವು ಸ್ವಾತಂತ್ರ್ಯವನ್ನು ಪಡೆದ ನಂತರ, ಕೇಸರಿಯನ್ನು ಭಾರತದ ಬಾವುಟದ ಮೂರು ಬಣ್ಣಗಳಲ್ಲಿ ಒಂದು ಬಣ್ಣವಾಗಿ ಆಯ್ಕೆಮಾಡಲಾಯಿತು. ಭಾರತದ ಬಾವುಟದಲ್ಲಿ ಮೂರು ಪಟ್ಟಿಗಳು ಕೇಸರಿ, ಬಿಳಿ ಮತ್ತು ಹಸಿರು ಬಣ್ಣದ್ದಾಗಿವೆ. ಕೇಸರಿ ಪಟ್ಟಿಯು ಧೈರ್ಯ ಮತ್ತು ತ್ಯಾಗವನ್ನು ಪ್ರತಿನಿಧಿಸುತ್ತದೆ.

ಉಲ್ಲೇಖಗಳು

ಬಣ್ಣಗಳು
ಕರ್ಪೂರಗೌರಂ ಕರುಣಾವತಾರಂ

ಶಿವ ಯಜುರ್ ಮಂತ್ರ
ಶಿವನನ್ನು ಕುರಿತ ಸಂಸ್ಕೃತ ಮಂತ್ರಗಳಲ್ಲಿ ಶಿವ ಯಜುರ್ ಮಂತ್ರ ಕೂಡ ಒಂದು.

ಶ್ಲೋಕ
ಕರ್ಪೂರಗೌರಂ ಕರುಣಾವತಾರಂ ಸಂಸಾರಸಾರಂ ಭುಜಗೇಂದ್ರಹಾರಂ|

ಸದಾವಸಂತಂ ಹೃದಯಾರವಿಂದೇ ಭವಂ ಭವಾನಿ ಸದಾ ನಮಾಮಿ ||

ಮಂದಾರಮಾಲಾ ಕುಲಿತಾಲಕಾಯೈ ಕಪಾಲಮಾಲಾಂಕೃತ ಶೇಖರಾಯ |

ದಿವ್ಯಾಂಬರಾಯೈ ಚ ದಿಗಂಬರಾಯ, ನಮಃ ಶಿವಾಯೈ ಚ ನಮಃ ಶಿವಾಯ ||

ಪದಗಳ ಅರ್ಥ
ಕರ್ಪೂರದಂತೆ ಪವಿತ್ರವಾದನೇ

ಕರುಣೆಯನ್ನೇ ಹೊತ್ತು ಅವತಾರ ತಳೆದವನೇ

ಪ್ರಪಂಚದ ಸಾರವೇ ಆದವನೇ
ಹಾವನ್ನು ಹಾರವಾಗಿ ಹೊಂದಿರುವವನೇ

ನನ್ನ ಹೃದಯಕಮಲದಲ್ಲಿ ಸದಾ ವಸಂತ ಋತುವನ್ನು ಉಂಟುಮಾಡುವವನೇ
ಭವಾನಿ ಮಾತೆಯ ಜೊತೆ ಇರುವ ನಿನಗೆ, ಸದಾ ನಮಸ್ಕಾರ ಮಾಡುವೆನು
ಮಂದಾರ ಪುಷ್ಪದ ಮಾಲೆಯನ್ನು ಧರಿಸಿ, ರುಂಡಗಳಿಂದ ಅಲಂಕಾರಗೊಂಡವನೇ
ದಿಗಂಬರನಾಗಿದ್ದರೂ, ದಿವ್ಯವಾಗಿ ಇರುವವನೇ, ಶಿವನೇ ನಿನಗೆ ನಮಸ್ಕಾರ, ಶಿವನೇ ನಿನಗೆ ನಮಸ್ಕಾರ,

ಹಿನ್ನೆಲೆ
ದಕ್ಷನ ೨೭ ಪುತ್ರಿಯರು ಒಂದೊಂದು ನಕ್ಷತ್ರಗಳಾಗಿರುತ್ತಾರೆ. ಎಲ್ಲರ ಪತಿಯೂ ಚಂದ್ರನೇ. ಅವರಲ್ಲಿ ರೋಹಿಣಿಯ ಬಗ್ಗೆ ಚಂದ್ರನಿಗೆ ಒಲವು ಹೆಚ್ಚು. ಅವರು ಎಲ್ಲರೂ ತಮ್ಮ ತಂದೆ ದಕ್ಷನ ಬಳಿ ದೂರು ಒಯ್ದಾಗ, ಚಂದ್ರನು ಕಾಣೆಯಾಗಲಿ ಎಂದು ದಕ್ಷನು ಶಾಪ ನೀಡುತ್ತಾನೆ.
ದಕ್ಷನಿಂದ ಶಾಪ ಪಡೆದ ಚಂದ್ರನು, ಶಿವನನ್ನು ಕುರಿತು  ೧೫ ದಿನ ಉಬ್ಬುತ್ತಾ, ೧೫ ದಿನ್ ಕುಗ್ಗುತ್ತಾ ಇರಲಿ ಎಂದು ಶಿವನು ಅನುಗ್ರಹ ಮಾಡುತ್ತಾನೆ. ಸೋಮವಾರ, ಈ ಮಂತ್ರವನ್ನು ಪಠಿಸಿ ಶಿವನನ್ನು ಪೂಜಿಸುವುದು ಶುಭಕರ ಎಂಬುದು ನಂಬಿಕೆ.

ಬಳಕೆ
 ಶ್ರೀ ಮಂಜುನಾಥ ಚಿತ್ರದಲ್ಲಿ ಈ ಮಂತ್ರವನ್ನು ಹಾಡಾಗಿ ಬಳಸಿಕೊಳ್ಳಲಾಗಿದೆ.

 ದೇವೋಂಕೇ ದೇವ್ ಮಹಾದೇವ್ ಧಾರಾವಾಹಿಯಲ್ಲಿ ಈ ಮಂತ್ರವನ್ನು ಬಳಸಿದ್ದು, ಬಲು ಜನಪ್ರಿಯವಾಗಿತ್ತು.

ಉಲ್ಲೇಖಗಳು 

ಮಂತ್ರಗಳು
ಕೈಕೋಳ

ಕೈಕೋಳವು (ಕೈಬೇಡಿ) ಒಬ್ಬ ವ್ಯಕ್ತಿಯ ಮಣಿಕಟ್ಟುಗಳನ್ನು ಒಂದಕ್ಕೊಂದಕ್ಕೆ ಹತ್ತಿರವಾಗಿರುವಂತೆ ಭದ್ರಪಡಿಸಲು ವಿನ್ಯಾಸಗೊಳಿಸಲಾದ ನಿಗ್ರಹ ಸಾಧನಗಳು. ಇವು ಎರಡು ಭಾಗಗಳನ್ನು ಹೊಂದಿದ್ದು, ಈ ಭಾಗಗಳು ಒಂದು ಸರಪಳಿ, ತಿರುಗಣೆ, ಅಥವಾ ಬಾಗದ ಪಟ್ಟಿಯಿಂದ ಒಟ್ಟಾಗಿ ಜೋಡಣೆಗೊಂಡಿರುತ್ತವೆ. ಪ್ರತಿ ಅರ್ಧವು ತಡೆಹಲ್ಲು ಸಾಲಿನೊಂದಿಗೆ ಜೋಡಣೆಗೊಳ್ಳುವ ಒಂದು ತಿರುಗುವ ತೋಳನ್ನು ಹೊಂದಿರುತ್ತದೆ. ಇದರಿಂದ ಇದನ್ನು ಒಮ್ಮೆ ವ್ಯಕ್ತಿಯ ಮಣಿಕಟ್ಟಿನ ಸುತ್ತ ಮುಚ್ಚಿದ ಮೇಲೆ ತೆಗೆಯಲು ಆಗುವುದಿಲ್ಲ. ಕೀಲಿ ಕೈ ಇಲ್ಲದೆಯೇ, ಕೈಕೋಳಗಳನ್ನು ತೆಗೆಯಲು ಆಗುವುದಿಲ್ಲ, ಮತ್ತು ಕೋಳ ತೊಟ್ಟಿರುವ ವ್ಯಕ್ತಿಯು ತನ್ನ ಮಣಿಕಟ್ಟುಗಳನ್ನು ಕೆಲವು ಸೆಂಟಿಮೀಟರ್ ಅಥವಾ ಅಂಗುಲಕ್ಕಿಂತ ಹೆಚ್ಚು ದೂರ ಚಲಿಸಲಾಗುವುದಿಲ್ಲ. ಹಾಗಾಗಿ, ಅನೇಕ ಕ್ರಿಯೆಗಳು ಕಷ್ಟಕರ ಅಥವಾ ಅಸಾಧ್ಯವಾಗುತ್ತವೆ. ಇವನ್ನು ವಿಶ್ವಾದ್ಯಂತ ಶಂಕಿತ ಅಪರಾಧಿಗಳು ಪೋಲಿಸ್ ಬಂಧನದಿಂದ ತಪ್ಪಿಸಿಕೊಳ್ಳುವುದನ್ನು ತಡೆಯಲು ಆಗಾಗ್ಗೆ ಬಳಸಲಾಗುತ್ತದೆ.

ಉಲ್ಲೇಖಗಳು

ಕಾನೂನು ಜಾರಿ ಉಪಕರಣಗಳು
ಸೆರೆಯಾಳು

ಸೆರೆಯಾಳು (ಬಂದಿ, ಕೈದಿ) ಎಂದರೆ ತನ್ನ ಇಚ್ಛೆಗೆ ವಿರುದ್ಧವಾಗಿ ಸ್ವಾತಂತ್ರ್ಯವಂಚಿತನಾದ ವ್ಯಕ್ತಿ. ಇದು ಬಂಧನ, ಸೆರೆ, ಅಥವಾ ಬಲವಂತದ ನಿಯಂತ್ರಣದಿಂದ ಇರಬಹುದು. ಈ ಪದವು ವಿಶೇಷವಾಗಿ ಸೆರೆಮನೆಯಲ್ಲಿ ಶಿಕ್ಷೆ ಅನುಭವಿಸುತ್ತಿರುವ ವ್ಯಕ್ತಿಗೆ ಅನ್ವಯಿಸುತ್ತದೆ. ಈ ಪದವು ವಿಚಾರಣೆ ಪೂರ್ವ ಶಂಕಿತ ಅಪರಾಧಿಗಳಿಗೆ ಅನ್ವಯಿಸುವುದಿಲ್ಲ. ಸೆರೆಯಾಳುಗಳು ಅನುಭವಿಸುವ ಅತ್ಯಂತ ವಿಪರೀತ ಪ್ರತಿಕೂಲ ಪರಿಣಾಮಗಳ ಪೈಕಿ ದೀರ್ಘಾವಧಿಯವರೆಗೆ ಏಕಾಂಗಿ ಬಂಧನದಿಂದ ಉಂಟಾಗುತ್ತದೆ ಎಂದು ತೋರುತ್ತದೆ. "ವಿಶೇಷ ನಿವಾಸ ಘಟಕಗಳಲ್ಲಿ" ಬಂಧನದಲ್ಲಿರುವಾಗ, ಸೆರೆಯಾಳುಗಳು ಇಂದ್ರಿಯಾನುಭವದ ಅಭಾವ ಮತ್ತು ಸಾಮಾಜಿಕ ಸಂಪರ್ಕದ ಅಭಾವಕ್ಕೆ ಒಳಗಾಗುತ್ತಾರೆ. ಇದು ಅವರ ಮಾನಸಿಕ ಆರೋಗ್ಯದ ಮೇಲೆ ತೀವ್ರ ಋಣಾತ್ಮಕ ಪ್ರಭಾವ ಬೀರಬಹುದು. ದೀರ್ಘಾವಧಿಗಳು ಖಿನ್ನತೆ ಮತ್ತು ಮೆದುಳಿನ ಕ್ರಿಯೆಗಳಲ್ಲಿ ಬದಲಾವಣೆಗೆ ಕಾರಣವಾಗಬಹುದು. ತಮ್ಮ ಪರಿಸರದ ಗ್ರಹಿಕೆಗಳನ್ನು ಮೌಲ್ಯೀಕರಿಸಲು ಅಗತ್ಯವಾದ ಸಾಮಾಜಿಕ ಸನ್ನಿವೇಶದ ಅನುಪಸ್ಥಿತಿಯಲ್ಲಿ, ಸೆರೆಯಾಳುಗಳು ಬಹಳ ಸುನಮ್ಯ, ಅಸಹಜವಾಗಿ ಸೂಕ್ಷ್ಮವಾಗಿಬಿಡುತ್ತಾರೆ, ಮತ್ತು ತಮ್ಮ ಪರಿಸರವನ್ನು ನಿಯಂತ್ರಿಸುವವರ ಪ್ರಭಾವಕ್ಕೆ ಹೆಚ್ಚಿನ ಈಡಾಗುವಿಕೆಯನ್ನು ಪ್ರದರ್ಶಿಸುತ್ತಾರೆ.

ದಂಡನಶಾಸ್ತ್ರ
ಕೈವಾರ (ಉಪಕರಣ)

ಕೈವಾರವು ವೃತ್ತಗಳು ಅಥವಾ ಚಾಪಗಳನ್ನು ಬರೆಯಲು ಬಳಸಬಹುದಾದ ತಾಂತ್ರಿಕ ರೇಖನ ಉಪಕರಣ. ವಿಭಾಜಕವಾಗಿ, ಇದನ್ನು ದೂರಗಳನ್ನು ಅಳೆಯುವ ಉಪಕರಣವಾಗಿ ಕೂಡ ಬಳಸಬಹುದು, ವಿಶೇಷವಾಗಿ ನಕ್ಷೆಗಳ ಮೇಲೆ. ಕೈವಾರವನ್ನು ಗಣಿತ, ನಕ್ಷೆ ತಯಾರಿಕೆ, ನೌಕಾಯಾನ ಮತ್ತು ಇತರ ಉದ್ದೇಶಗಳಿಗಾಗಿ ಬಳಸಬಹುದು. ಕೈವಾರವನ್ನು ಸಾಮಾನ್ಯವಾಗಿ ಲೋಹ ಅಥವಾ ಪ್ಲಾಸ್ಟಿಕ್‍ನಿಂದ ತಯಾರಿಸಲಾಗುತ್ತದೆ. ಇದು ತಿರುಗಣೆಯಿಂದ ಜೋಡಣೆಗೊಂಡಿರುವ ಎರಡು ಭಾಗಗಳನ್ನು ಹೊಂದಿರುತ್ತದೆ. ಬರೆಯಲಾದ ವೃತ್ತದ ತ್ರಿಜ್ಯವನ್ನು ಬದಲಿಸಲು ಅವಕಾಶ ನೀಡಲು ಈ ತಿರುಗಣೆಯನ್ನು ಹೊಂದಿಸಿಕೊಳ್ಳಬಹುದು. ಸಾಮಾನ್ಯವಾಗಿ ಒಂದು ಭಾಗವು ಅದರ ತುದಿಯಲ್ಲಿ ಚೂಪಾದ ಲೋಹದ ತುಂಡನ್ನು ಹೊಂದಿರುತ್ತದೆ. ಇನ್ನೊಂದು ಭಾಗವು ಪೆನ್ಸಿಲ್, ಅಥವಾ ಕೆಲವೊಮ್ಮೆ ಲೇಖನಿಯನ್ನು ಹೊಂದಿರುತ್ತದೆ. ಗಣಕೀಕರಣದ ಮೊದಲು, ಕೈಯಿಂದ ರೇಖನಕ್ಕಾಗಿ ಕೈವಾರ ಮತ್ತು ಇತರ ಉಪಕರಣಗಳನ್ನು ಹಲವುವೇಳೆ ಪರಸ್ಪರ ಬದಲಾಯಿಸಲಬಲ್ಲ ಭಾಗಗಳಿರುವ "ಬೌ ಸೆಟ್" ಆಗಿ ಕಟ್ಟಿಕೊಡಲಾಗುತ್ತಿತ್ತು. ಇಪ್ಪತ್ತನೇ ಶತಮಾನದ ಮಧ್ಯಭಾಗದ ವೇಳೆಗೆ, ಮಾದರಿ ವೃತ್ತಗಳು ಕೈವಾರಗಳ ಬಳಕೆಗೆ ಪೂರಕವಾಗಿದ್ದವು.

ತಾಂತ್ರಿಕ ರೇಖನ
ಕೊಂಡಿ

ಕೊಂಡಿಯು ವಿವಿಧ ಪ್ರಾಣಿಗಳಲ್ಲಿ (ಸಾಮಾನ್ಯವಾಗಿ ಸಂಧಿಪದಿಗಳು) ಕಂಡುಬರುವ ಒಂದು ಚೂಪಾದ ಅಂಗ. ಇದು ಸಾಮಾನ್ಯವಾಗಿ ಮತ್ತೊಂದು ಪ್ರಾಣಿಯ ಬಾಹ್ಯಚರ್ಮವನ್ನು ಭೇದಿಸಿ ವಿಷವನ್ನು ಒಳಚುಚ್ಚುವ ಸಾಮರ್ಥ್ಯ ಹೊಂದಿದೆ. ಕೀಟದ ಕಡಿತವು ವಿಷದ ಒಳಚುಚ್ಚುವಿಕೆಯಿಂದ ಜಟಿಲವಾಗಿರುತ್ತದೆ, ಆದರೆ ಎಲ್ಲ ಕೊಂಡಿಗಳು ವಿಷಪೂರಿತವಾಗಿರುವುದಿಲ್ಲ. ವಿಷದ ನಿರ್ದಿಷ್ಟ ಘಟಕಗಳು ಅಲರ್ಜಿಕ ಪ್ರತಿಕ್ರಿಯೆಯನ್ನು ಉಂಟುಮಾಡುತ್ತವೆ ಎಂದು ನಂಬಲಾಗಿದೆ. ಇವು ಪ್ರತಿಯಾಗಿ, ಚಿಕ್ಕ ತುರಿಕೆಯ ಗುರುತು, ಅಥವಾ ಸ್ವಲ್ಪ ಉಬ್ಬಿದ ಚರ್ಮದ ಪ್ರದೇಶ; ಬೊಕ್ಕೆಗಳು ಹಾಗೂ ಗಟ್ಟಿಪದರದ ಗಾಯಗಳಿಂದ ಆವೃತಗೊಂಡ ಊದಿಕೊಂಡ ಚರ್ಮದ ದೊಡ್ಡ ಪ್ರದೇಶಗಳವರೆಗೆ ಬದಲಾಗುವ ಚರ್ಮದ ಗಾಯಗಳನ್ನು ಸೃಷ್ಟಿಸುತ್ತವೆ. ದೊಡ್ಡ ಕಣಜಗಳು, ಕೆಲವು ಇರುವೆಗಳು, ಶತಪದಿಗಳು ಮತ್ತು ಚೇಳುಗಳು ಕೂಡ ಕುಟುಕುತ್ತವೆ. ಕುಟುಕುವ ಕೀಟಗಳು ಚರ್ಮದ ನೋವುಳ್ಳ ಊತವನ್ನು ಉಂಟುಮಾಡುತ್ತವೆ, ಗಾಯದ ತೀವ್ರತೆಯು ಕೊಂಡಿ ಇರುವ ಸ್ಥಳ, ಕೀಟದ ಗುರುತು ಮತ್ತು ವ್ಯಕ್ತಿಯ ಸೂಕ್ಷ್ಮತೆಯ ಪ್ರಕಾರ ಬದಲಾಗುತ್ತದೆ.

ಪ್ರಾಣಿ ಅಂಗರಚನಾಶಾಸ್ತ್ರ
ಚಾಡಿ ಹೇಳುವುದು

ಚಾಡಿ ಹೇಳುವುದು (ಕೊಂಡೆಯ) ಎಂದರೆ ಒಬ್ಬ ವ್ಯಕ್ತಿಯ ಅನುಪಸ್ಥಿತಿಯಲ್ಲಿ ಅವರನ್ನು ದೂಷಿಸುವುದು. ಚಾಡಿ ಹೇಳುವುದು ಮುಖಾಮುಖಿಯ ನಂತರ ಬಿಡುಗಡೆಯ ರೂಪವಾಗಿ ಸಂಭವಿಸಬಹುದು. ವಿರುದ್ಧವಾಗಿರುವ ವ್ಯಕ್ತಿಯನ್ನು ಅವಮಾನಿಸುವುದರಿಂದ, ಚಾಡಿಕೋರನು ಅವರ ಖ್ಯಾತಿಯನ್ನು ಕುಗ್ಗಿಸುತ್ತಾನೆ ಮತ್ತು, ಹಾಗೆ ಮಾಡುವುದರಿಂದ, ತನ್ನ ಸ್ವಂತದ ಆತ್ಮಾಭಿಮಾನವನ್ನು ಮೂಲರೂಪಕ್ಕೆ ತರುತ್ತಾನೆ. ಆಪ್ತಮಿತ್ರನು ಅವರ ಹಗೆತನದ ಟಿಪ್ಪಣಿಯನ್ನು ಸ್ವೀಕರಿಸಿದರೆ ಅವರೊಂದಿಗೆ ಒಂದು ಬಂಧವು ಸ್ಥಾಪನೆಯಾಗಬಹುದು. ಇಂತಹ ಹರಟೆಯು ಮಾನವ ಸಮಾಜದಲ್ಲಿ ಸಾಮಾನ್ಯವಾಗಿದೆ, ಏಕೆಂದರೆ ಜನರು ತಮ್ಮ ಮೇಲಿನ ಆರೋಪಣೆಯನ್ನು ಬೇರೆ ಕಡೆಗೆ ತಿರುಗಿಸಿ ಪ್ರಾಬಲ್ಯದ ಶ್ರೇಣಿವ್ಯವಸ್ಥೆಯಲ್ಲಿ ತಮ್ಮ ಸ್ಥಾನವನ್ನು ಸ್ಥಾಪಿಸಿಕೊಳ್ಳಲು ಪ್ರಯತ್ನಿಸುತ್ತಾರೆ. ಆದರೆ ಚಾಡಿ ಹೇಳುವುದನ್ನು ಕೀಳರಿಮೆಯ ಕಾರಣದಿಂದ ಹುಟ್ಟಿಕೊಳ್ಳುವ ಅಪರಾಧಿ ವರ್ತನೆಯ ರೂಪವೆಂದು ಗ್ರಹಿಸಬಹುದು.

ಉಲ್ಲೇಖಗಳು

ನಿಂದನೆ
ಆಡುಬೆಣೆ

ಆಡುಬೆಣೆಯು (ಕೊಂತ) ಆಡು ಎಂಜಿನುಗಳು, ಆಡು ಪಂಪುಗಳು, ಅನಿಲ ಸಂಪೀಡಕ ಮತ್ತು ವಾಯುಚಾಲಿತ ಸಿಲಿಂಡರುಗಳು ಮತ್ತು ಇತರ ಯಂತ್ರಸಾಧನಗಳ ಘಟಕವಾಗಿದೆ. ಇದು ಸಿಲಿಂಡರಿನಲ್ಲಿರುವ ಚಲಿಸುವ ಘಟಕವಾಗಿದೆ ಮತ್ತು ಇದರಲ್ಲಿ ದುಂಡುಪಟ್ಟಿಗಳನ್ನು ಬಳಸಿ ಅನಿಲ ತೂರದಂತೆ ಮಾಡಲಾಗಿರುತ್ತದೆ. ಒಂದು ಎಂಜಿನ್ನಿನಲ್ಲಿ, ಸಿಲಿಂಡರಿನಲ್ಲಿ ಹಿಗ್ಗುತ್ತಿರುವ ಅನಿಲದಿಂದ ಉತ್ಪತ್ತಿಯಾಗುವ ಬಲವನ್ನು ಆಡುಬೆಣೆ ದಂಡ ಹಾಗೂ/ಅಥವಾ ಸಂಪರ್ಕ ಕಲ್ಪಿಸುವ ದಂಡದ ಮೂಲಕ ವಂಕದಂಡಕ್ಕೆ ವರ್ಗಾಯಿಸುವುದು ಇದರ ಉದ್ದೇಶವಾಗಿದೆ. ಒಂದು ಪಂಪಿನಲ್ಲಿ, ಇದರ ಕ್ರಿಯೆಯು ವಿರುದ್ಧವಾಗಿರುತ್ತದೆ ಮತ್ತು ಸಿಲಿಂಡರಿನಲ್ಲಿನ ದ್ರವವನ್ನು ಸಂಕೋಚನಗೊಳಿಸುವ ಅಥವಾ ಹೊರದೂಡುವ ಉದ್ದೇಶಕ್ಕಾಗಿ ಬಲವು ವಂಕದಂಡದಿಂದ ಆಡುಬೆಣೆಗೆ ವರ್ಗಾವಣೆಯಾಗುತ್ತದೆ. ಕೆಲವು ಎಂಜಿನ್ನುಗಳಲ್ಲಿ, ಆಡುಬೆಣೆಯು ಸಿಲಿಂಡರಿನಲ್ಲಿನ ಕಂಡಿಗಳನ್ನು ಮುಚ್ಚುವ ಮತ್ತು ತೆಗೆಯುವ ಮೂಲಕ ಕವಾಟವಾಗಿ ಕೂಡ ಕಾರ್ಯನಿರ್ವಹಿಸುತ್ತದೆ.

ಎಂಜಿನ್ ತಂತ್ರಜ್ಞಾನ
ಕೊಂಬು

ಕೊಂಬು ಅಂಗ್ಯುಲೇಟ ಗುಂಪಿಗೆ ಸೇರಿದ ಅನೇಕ ಸಸ್ತನಿಗಳ ತಲೆಯ ಮೇಲೆ ಬೆಳೆಯುವ ಗಡುಸಾದ ರಚನೆ (ಹಾರ್ನ್). ಕೆರಾಟಿನ್ ಎಂಬ ರಾಸಾಯನಿಕವಸ್ತುವಿನಿಂದ ರಚಿತವಾಗಿದೆ. ಸಾಮಾನ್ಯವಾಗಿ ಜೋಡಿಗಳಲ್ಲೇ ರೂಪುಗೊಂಡಿರುವ ಇದು ರೂಪರಚನೆಯಲ್ಲಿಯೂ ಬೆಳೆವಣಿಗೆಯ ಕ್ರಮದಲ್ಲೂ ವೈವಿಧ್ಯವನ್ನು ಪ್ರದರ್ಶಿಸುತ್ತದೆ. ಅತ್ಯಂತ ಸರಳಮಾದರಿಯ ಕೊಂಬು ಜಿರಾಫೆಗಳಲ್ಲಿ ಕಂಡುಬರುತ್ತದೆ. ಕಿವಿಗಳ ನಡುವೆ ನೆತ್ತಿಯ ಎರಡು ಪಕ್ಕಗಳಲ್ಲಿ ಸಣ್ಣ ಗುಬುಟುಗಳಂತೆ ಮೂಡಿರುವ ರಚನೆಗಳೇ ಜಿರಾಫೆಯ ಕೊಂಬುಗಳು. ಬೆಳವಣಿಗೆಯ ಪ್ರಾರಂಭದಲ್ಲಿ ಮೃದ್ವಸ್ಥಿಯಿಂದ ಕೂಡಿದ ಇವು ಪ್ರಾಣಿ ಬೆಳೆದಂತೆಲ್ಲ ನಿಧಾನವಾಗಿ ಮೂಳೆಯ ಕೇಂದ್ರಭಾಗವನ್ನೂ ಚರ್ಮ ಹಾಗೂ ಕೂದಲಿನ ಹೊರಭಾಗವನ್ನೂ ಒಳಗೊಳ್ಳುತ್ತವೆ.  ಜಿರಾಫೆಯ ಜೀವಮಾನವಿಡೀ ಕೊಂಬುಗಳು ಬೆಳೆಯುತ್ತವಾದರೂ ಬೆಳೆವಣಿಗೆಯ ಗತಿ ಬಹಳ ನಿಧಾನ. ಗಂಡು ಮತ್ತು ಹೆಣ್ಣು ಜಿರಾಫೆಗಳೆರಡರಲ್ಲೂ ಕೊಂಬುಂಟು. ಅಲ್ಲದೆ ಜಿರಾಫೆಯಲ್ಲಿ ಕೊಂಬುಗಳ ಮುಂಭಾಗದಲ್ಲಿ ಹೆಚ್ಚು ಕಡಿಮೆ ಕಣ್ಣುಗಳ ನಡುವೆ ನೆತ್ತಿಯ ಮೇಲೆ ಮೂರನೆಯ ಕೊಂಬೂ ಇರುತ್ತದೆ. ಹಸು, ಎಮ್ಮೆ ಮುಂತಾದ ಪ್ರಾಣಿಗಳಲ್ಲಿ ಹಣೆಯ ಮೂಳೆಯ ಮೇಲ್ಭಾಗದಲ್ಲಿ ಆಚೀಚೆ ಒಂದೊಂದು ಕೊಂಬು ಹೊರಡುತ್ತದೆ.  ನೇರವಾಗಿ ಇಲ್ಲವೆ ಕೊಂಚಬಾಗಿಕೊಂಡು ಕವಲೊಡೆಯದೆ ಬೆಳೆಯುವ ಇದು ಟೊಳ್ಳಾಗಿದೆ. ಈ ಪ್ರಾಣಿಗಳಲ್ಲಿ ಗಂಡು ಹಾಗೂ ಹೆಣ್ಣುಗಳೆರಡರಲ್ಲೂ ಕೊಂಬು ಇದೆ. ಆಡು, ಕುರಿ ಮುಂತಾದ ಪ್ರಾಣಿಗಳಲ್ಲಿ ಕೊಂಬು ಸುರುಳಿಯಂತೆ ಸುತ್ತಿಕೊಂಡಿದೆ. ಜಿಂಕೆಗಳಲ್ಲಿ ಸಾಮಾನ್ಯವಾಗಿ ಗಂಡಿನಲ್ಲಿ ಮಾತ್ರ ಕೊಂಬಿರುತ್ತದೆ. ಈ ಪ್ರಾಣಿಗಳಲ್ಲಿ ಸಾಮಾನ್ಯವಾಗಿ ಕೊಂಬು ಕವಲೊಡೆದಿದ್ದು ಒಳಗೆಲ್ಲ ಗಟ್ಟಿಯಾಗಿರುತ್ತದೆ. ಕೊಂಬು ಎಳೆಯದಿದ್ದಾಗ ಅದರ ಮೇಲೆಲ್ಲ ಮುಖಮಲ್ಲಿನಂಥ ಮೃದುವಾದ ಚರ್ಮದ ಹೊದಿಕೆಯಿರುತ್ತದೆ. ಕಾಲಕ್ರಮೇಣ ಈ ಹೊದಿಕೆ ಸುಲಿದುಹೋಗಿ ಬರಿಯ ಗಟ್ಟಿಯಾದ ಒಳಭಾಗ ಮಾತ್ರ ಉಳಿಯುತ್ತದೆ. ಜಿಂಕೆಗಳಲ್ಲಿ ಕೊಂಬುಗಳು ವರ್ಷ ವರ್ಷವೂ ಉದುರಿಹೋಗಿ ಮತ್ತೆ ಹುಟ್ಟಿಕೊಳ್ಳುತ್ತವೆ.

ಬಾಚಣಿಕೆ, ಗುಂಡಿ, ಕೊಡೆಗಳ ಹಿಡಿಗಳು, ಸಣ್ಣ ಡಬ್ಬಿಗಳು ಮುಂತಾದ ಉಪಯುಕ್ತ ವಸ್ತುಗಳನ್ನು ತಯಾರುಮಾಡಲು ಕೊಂಬನ್ನು ಬಳಸುತ್ತಾರೆ.

ಕೊಂಬು ತೆಗೆತ: ಕೆಲವು ಉದ್ದೇಶಗಳಿಗಾಗಿ ದನಗಳು ಮತ್ತಿತರ ಪ್ರಾಣಿಗಳಲ್ಲಿ ಕೊಂಬುಗಳನ್ನು ಬೆಳೆಯಲು ಬಿಡದಿರುವುದು ಅಥವಾ ಇದ್ದುದನ್ನು ಕಿತ್ತು ಹಾಕುವುದು (ಡಿಹಾರ್ನಿಂಗ್).  ಬೆಳೆದ ದನಗಳಲ್ಲಿ ಕೊಂಬುಗಳನ್ನು ತುಂಡರಿಸಿ ತೆಗೆದು ಹಾಕಬಹುದು. ಕರು ಹುಟ್ಟಿದ ವಾರದೊಳಗಾಗಿ, ಅಂತೂ 10 ದಿವಸಗಳೊಳಗಾಗಿ, ಕೊಂಬುಗಳನ್ನು ಬುಡಮಟ್ಟ ಕೀಳುವುದರಿಂದ ಮುಂದೆ ಅವು ಬೆಳೆಯುವುದನ್ನು ತಪ್ಪಿಸಬಹುದು. ಕಾಡುದನಗಳಿಗೆ ಆತ್ಮರಕ್ಷಣೆಗಾಗಿ ಕೊಂಬುಗಳು ಬೇಕಾಗುತ್ತವೆ. ಕರಾವಿನ ಸಾಕುಪ್ರಾಣಿಗಳಿಗೆ ಅವು ಬೇಕಿಲ್ಲ. ಅಲ್ಲದೆ ಕೊಂಬಿನಲ್ಲಿ ಏಡಿಗಂತಿಯಂಥ ತೀವ್ರ ವ್ರಣವಾದಾಗ ಕೊಂಬನ್ನು ಅವಶ್ಯ ತೆಗೆಯಬೇಕಾಗುತ್ತದೆ. ತುಂಟದನಗಳು ಮತ್ತು ಕೊಂಬಿನ ರೋಗವಿರುವ ದನಗಳು ಇತರ ದನಗಳನ್ನು ಇರಿದು ಗಾಯಗೊಳಿಸುವುದನ್ನು ತಡೆಯಲು ಈ ಕಟಾವು ಅಗತ್ಯವೆನಿಸುತ್ತದೆ.

ಕರಾವಿನ ದನಗಳ ಕೊಂಬುತೆಗೆತದ ಯೋಗ್ಯವಿಧಾನ ಮೊಳೆಚಿವುಟಿಕೆ (ಡಿಬಡ್ಡಿಂಗ್). ಕೊಂಬಿನ ಮೊಳಕೆಗೆ ಕಾಸ್ಟಿಕ್ ರಾಸಾಯನಿಕಗಳನ್ನು ಹಚ್ಚಿ ಅಥವಾ ಕೊಂಬಿನ ಮೊಳಕೆಯ ಸುತ್ತಲೂ ಬರೆಗುಳವನ್ನು ಲೇಪಿಸಿ ಅಥವಾ ಕೊಂಬಿನ ಮೊಳಕೆಯಲ್ಲಿ ಮೊಳೆವ ಪದರವನ್ನು ಶಸ್ತ್ರಕ್ರಿಯೆಯಿಂದ ಸುಲಿದು ಮೊಳೆ ಚಿವುಟಬಹುದು. ಕರುವಿಗೆ ಹಾಲು ಬಿಡಿಸುವ ಮುಂಚೆ ಇಲ್ಲವೇ ಕೊಂಬು ಒಂದಂಗುಲ ಬೆಳೆವುದರೊಳಗಾಗಿ ಕೊಂಬುಗತ್ತರಿಯಿಂದ ಅದನ್ನು ಕತ್ತರಿಸಿ ಹಾಕಬಹುದು.

ಪ್ರಾಣಿ ಅಂಗರಚನಾಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕೋರೆದಾಡೆ

ಕೋರೆದಾಡೆಗಳು (ದಂತ, ಕೊಂಬು) ಉದ್ದವಾದ, ನಿರಂತರವಾಗಿ ಬೆಳೆಯುತ್ತಿರುವ ಹಲ್ಲುಗಳಾಗಿರುತ್ತವೆ. ಸಾಮಾನ್ಯವಾಗಿ (ಆದರೆ ಯಾವಾಗಾಲೂ ಅಲ್ಲ) ಜೋಡಿಗಳಲ್ಲಿ ಬೆಳೆಯುತ್ತವೆ ಮತ್ತು ಕೆಲವು ಸಸ್ತನಿ ಪ್ರಾಣಿಗಳಲ್ಲಿ ಬಾಯಿಯನ್ನು ಮೀರಿ ಹೊರಚಾಚಿರುತ್ತವೆ. ಇವು ಅತ್ಯಂತ ಸಾಮಾನ್ಯವಾಗಿ ಕೋರೆಹಲ್ಲುಗಳಾಗಿರುತ್ತವೆ, ಉದಾಹರಣೆಗೆ ನರಹುಲಿಗಳು, ಹಂದಿಗಳು ಮತ್ತು ಕಡಲಸಿಂಹಗಳಲ್ಲಿ. ಆನೆಗಳ ವಿಷಯದಲ್ಲಿ ಇವು ಉದ್ದವಾದ ಬಾಚಿಹಲ್ಲುಗಳಾಗಿರುತ್ತವೆ. ಬಹುತೇಕ ಕೋರೆದಾಡೆಯಿರುವ ಪ್ರಾಣಿಗಳಲ್ಲಿ ಗಂಡು ಮತ್ತು ಹೆಣ್ಣು ಎರಡೂ ಕೋರೆದಾಡೆಗಳನ್ನು ಹೊಂದಿರುತ್ತವೆ, ಆದರೆ ಗಂಡಿನ ಕೋರೆದಾಡೆಗಳು ಹೆಚ್ಚು ದೊಡ್ಡದಾಗಿರುತ್ತವೆ. ಕೋರೆದಾಡೆಗಳು ಸಾಮಾನ್ಯವಾಗಿ ಬಾಗಿರುತ್ತವೆ, ಆದರೆ ನಾರ್ವಾಲ್‍ನ ಏಕೈಕ ಕೋರೆದಾಡೆಯು ನೇರವಾಗಿದ್ದು ಸುರುಳಿಯಾಕಾರದ ರಚನೆ ಹೊಂದಿರುತ್ತದೆ. ಹಲ್ಲುಗಳ ಬೇರುಗಳ ಶೃಂಗದ ರಂಧ್ರಗಳಲ್ಲಿನ ರೂಪಕಾರಕ ಅಂಗಾಂಶಗಳಿಂದ ನಿರಂತರ ಬೆಳವಣಿಗೆಯು ಸಾಧ್ಯವಾಗುತ್ತದೆ. ಹಿಂದಿನ ಕಾಲದಲ್ಲಿ, ೯೦ ಕೆ.ಜಿ.ಗಿಂತ ಹೆಚ್ಚು ತೂಕವಿರುವ ಆನೆಯ ದಂತಗಳು ಅಸಾಮಾನ್ಯವಾಗಿರಲಿಲ್ಲ, ಆದರೆ ಇಂದು ೪೫ ಕೆ.ಜಿ.ಗಿಂತ ಹೆಚ್ಚು ತೂಕದ ದಂತವನ್ನು ನೋಡುವುದು ಅಪರೂಪ.

ಉಲ್ಲೇಖಗಳು

ಸಸ್ತನಿ ಅಂಗರಚನಾಶಾಸ್ತ್ರ
ಜೇಡಿಮಣ್ಣು

ಜೇಡಿಮಣ್ಣು (ಆವೆಮಣ್ಣು, ಮೃತ್ತಿಕೆ, ಕೊಜೆ) ಒಂದು ಅಥವಾ ಹೆಚ್ಚು ಜೇಡಿ ಖನಿಜಗಳು, ಜೊತೆಗೆ ಸ್ಫಟಿಕ ಶಿಲೆ (SiO2), ಲೋಹದ ಆಕ್ಸೈಡುಗಳು (Al2O3 , MgO ಇತ್ಯಾದಿ) ಹಾಗೂ ಕಾರ್ಬನಿಕ ಪದಾರ್ಥಗಳ ಸಂಭಾವ್ಯ ಕುರುಹುಗಳು ಸೇರಿರುವ ಬಹು ಸಣ್ಣ ಕಣಗಳ ಕಲ್ಲು ಅಥವಾ ಮಣ್ಣು. ಭೌಗೋಳಿಕ ಜೇಡಿಮಣ್ಣು ನಿಕ್ಷೇಪಗಳು ಬಹುತೇಕವಾಗಿ ಫ಼ಿಲೊಸಿಲಿಕೇಟ್ ಖನಿಜಗಳಿಂದ ರೂಪಗೊಂಡಿರುತ್ತವೆ, ಜೊತೆಗೆ ಖನಿಜ ರಚನೆಯಲ್ಲಿ ಬದಲಾಗಬಲ್ಲ ಪ್ರಮಾಣದ ನೀರು ಸಿಕ್ಕಿಕೊಂಡಿರುತ್ತದೆ. ಜೇಡಿಮಣ್ಣು ಕಣದ ಗಾತ್ರ ಹಾಗೂ ಜ್ಯಾಮಿತಿ, ಜೊತೆಗೆ ನೀರಿನ ಅಂಶದ ಕಾರಣ ಮೆತುವಾಗಿರುತ್ತದೆ, ಮತ್ತು ಒಣಗಿಸಿದ ಅಥವಾ ಸುಟ್ಟ ಮೇಲೆ ಗಟ್ಟಿ, ಭಿದುರವಾಗಿ ಮೆತು ಗುಣವನ್ನು ಕಳೆದುಕೊಳ್ಳುತ್ತದೆ. ಅದು ಎಲ್ಲಿ ಕಂಡುಬರುತ್ತದೋ ಆ ಮಣ್ಣಿನ ಅಂಶವನ್ನು ಅವಲಂಬಿಸಿ, ಜೇಡಿಮಣ್ಣು ವಿವಿಧ ಬಣ್ಣಗಳಾಗಿ ಕಾಣಬಹುದು, ಉದಾಹರಣೆಗೆ ಬಿಳಿ, ಮಂದ ಬೂದು ಅಥವಾ ಕಂದು, ಆಳವಾದ ಕಿತ್ತಳೆ ಕೆಂಪು.

ಉಲ್ಲೇಖಗಳು

ಮಣ್ಣುಗಳು
ಕೊರಕಲು

ಕೊರಕಲು ನದಿಯ ದೀರ್ಘಕಾಲದ ಹರಿಯುವಿಕೆಯಿಂದ ಉಂಟಾದ ಆಳವಾದ ಮತ್ತು ಲಂಬ ಬದಿಗಳಿರುವ ಕಮರಿ (ಕ್ಯಾನ್ಯನ್). ನದಿ ಹರಿಯುವಾಗ ಮಣ್ಣು, ಮರಳು, ಕಲ್ಲು, ಬಂಡೆ ಎಲ್ಲವನ್ನೂ ಕೊಚ್ಚಿಕೊಂಡು ಮುಂದೆ ನುಗ್ಗುತ್ತದೆ. ಆಗ ನದೀಪಾತ್ರ ಸವೆದು ಪಕ್ಕದ ನೆಲಕ್ಕಿಂತ ಕೆಳಮಟ್ಟಕ್ಕೆ ತಗ್ಗುತ್ತದೆ. ಇದರಿಂದ ನದಿಯ ಇಕ್ಕಡೆಗಳಲ್ಲಿ ಎತ್ತರದ ಮತ್ತು ಕಡಿದಾದ ದಂಡೆಗಳು ಉಂಟಾಗುತ್ತವೆ. ಇಂಥ ದೃಶ್ಯಗಳು ಬೆಟ್ಟಗುಡ್ಡಗಳ ಮೂಲಕ ನದಿ ಹರಿಯುವಾಗ ಸಾಮಾನ್ಯ. ನದೀ ಪಾತ್ರ ಮೆದುಮಣ್ಣಿನ ಮೇಲಿದ್ದರೆ ಅಲ್ಲಿ ಸವೆತ ತೀವ್ರಗತಿಯಿಂದ ನಡೆದು ಗಟ್ಟಿ ಬಂಡೆ ಇರುವ ತಳ ಸಿಕ್ಕುವವರೆಗೂ ಅದು ತಗ್ಗುತ್ತಲೇ ಇರುವುದು. ಇದರಿಂದ ದಂಡೆಗಳಿಗೂ ಪಾತ್ರಕ್ಕೂ ಇರುವ ಅಂತರ ಏರುತ್ತದೆ. ಇದು ಯಾವುದೋ ಒಂದು ಮಿತಿಗೆ ಬಂದಾಗ ದಂಡೆಗಳು ಕುಸಿಯುತ್ತವೆ. ನದಿಯನ್ನು ಸೇರಲು ಬರುವ ಕಿರುತೊರೆಗಳು, ಕಾಲುವೆಗಳು, ಮಳೆಗಾಲದ ತೋಡುಗಳು ಮುಂತಾದವು ದಂಡೆಗಳನ್ನು ಕೊರೆದು ಅವನ್ನು ಇನ್ನಷ್ಟು ಶಿಥಿಲಗೊಳಿಸುತ್ತವೆ. ಆದ್ದರಿಂದ ಒಂದು ನದಿಯ ಪ್ರವಹನದಲ್ಲಿ ಅದರ ಪಾತ್ರ ನಿರಂತರವಾಗಿ ತಗ್ಗುವ ಒಲವನ್ನು ತೋರಿಸುತ್ತಿರುವಾಗಲೇ ದಂಡೆಗಳಿಂದ ಕುಸಿದು ಬಿದ್ದ ಮತ್ತು ಮೇಲಿನಿಂದ ಹಾಗೂ ಬದಿಗಳಿಂದ ತೊಳೆದುಕೊಂಡು ಬಂದು ಸೇರಿದ ಮಣ್ಣು ಕಲ್ಲುಕಸ ಮಡ್ಡಿ ಈ ಪಾತ್ರವನ್ನು ಮೇಲೆತ್ತಲು ಪ್ರಯತ್ನಿಸುತ್ತವೆ. ವಿರುದ್ಧಬಲಗಳ ಅಥವಾ ಒಲವುಗಳ ಈ ನಿರಂತರ ಆಟ ನದಿ ಗಟ್ಟಿ ಬಂಡೆಗಲ್ಲುಗಳಿರುವ ಮರುಭೂಮಿ ಪ್ರದೇಶವನ್ನು ಅಡ್ಡಹಾಯುವಾಗ ಗಮನಾರ್ಹವಾಗಿ ಬದಲಾಗುತ್ತದೆ. ನದಿಯ ಕೊರೆತ ಎಂದಿನಂತೆ ಪಾತ್ರವನ್ನು ತಗ್ಗುಮಟ್ಟಕ್ಕೆ ಕೊಂಡೊಯ್ದಂತೆ ಅದರ ಇಕ್ಕೆಲಗಳಲ್ಲೂ ಕುಸಿಯದ ಮತ್ತು ಕಡಿದಾದ ಗಟ್ಟಿಕಲ್ಲಿನ ದಂಡೆಗಳು ನದೀಪಾತ್ರದಿಂದ ಎತ್ತರ ಎತ್ತರವಾಗಿ ಬೆಳೆಯುತ್ತ ಹೋಗುತ್ತವೆ. ಮರುಭೂಮಿ ವಲಯದಲ್ಲಿ ಮಳೆನೀರಾಗಲೀ ಕಿರು ತೊರೆಗಳಾಗಲೀ ಬದಿಗಳಿಂದ ಹರಿದುಬಂದು ದಂಡೆಗಳನ್ನು ಕೊರೆದು ತಿಥಿಲಗೊಳಿಸುವ ಸಂಭಾವ್ಯತೆ ಇಲ್ಲ. ಇನ್ನು ಬಿಸಿಲು, ಗಾಳಿ, ಚಳಿ ಮುಂತಾದ ಬಾಹ್ಯಬಲಗಳಿಂದ ಆಗುವ ಪರಿಣಾಮ ಗಮನಾರ್ಹವಲ್ಲ. ಹೀಗಾಗಿ ಒಮ್ಮೆ ರೂಪುಗೊಳ್ಳಲು ತೊಡಗಿದ ಗಟ್ಟಿ ದಂಡೆಗಳು ಚಿತ್ರವಿಚಿತ್ರವಾಗಿ ಬೆಳೆದು ನದಿಯ ದೈನಂದಿನ ನಿರಂತರ ಚಟುವಟಿಕೆಯ ಸಮಗ್ರ ಪ್ರತೀಕವಾಗಿ ನಿಂತಿರುತ್ತವೆ. ದಂಡೆಗಳ ಮೇಲುಮಟ್ಟದಿಂದ ನೂರಾರು ಅಡಿಗಳ ಆಳದಲ್ಲಿ ನದಿ ಅಂಕುಡೊಂಕಾಗಿ ಹರಿಯುತ್ತ ತನ್ನ ಎಂದಿನ ಕಾರ್ಯವನ್ನು ಮುಂದುವರಿಸುತ್ತಿರುತ್ತದೆ. ಇಲ್ಲಿ ಎದುರಾಗುವ ದೃಶ್ಯ ಕಣಿವೆಗಳಿಗಿಂತ ಭಿನ್ನವಾದದ್ದು. ಇದರ ಕಾರಣವೂ ಅದೇ ರೀತಿ ಭಿನ್ನವಾದದ್ದು. ಆದ್ದರಿಂದ ಇದಕ್ಕೆ ಕೊರಕಲು ಎಂಬ ಬೇರೆ ಹೆಸರನ್ನು ನೀಡಲಾಗಿದೆ. ಪ್ರಪಂಚದ ಅತ್ಯಂತ ದೊಡ್ಡ ಕೊರಕಲು ಅಮೆರಿಕದ ಸಂಯುಕ್ತರಾಷ್ಟ್ರಗಳಲ್ಲಿದೆ. ಅಲ್ಲಿ ಕೊಲರಾಡೋ ನದಿ ಅರಿಜೋನಾ ಮರುಭೂಮಿಯನ್ನು ಕೊರೆದು ಅಡ್ಡಹಾಯುವ ಪ್ರದೇಶದಲ್ಲಿ ಇದು ರೂಪುಗೊಂಡಿದೆ. ಕೇವಲ ಕೆಲವೇ ಲಕ್ಷ ವರ್ಷಗಳ ಅವಧಿಯಲ್ಲಿ ಈ ನದೀ ಪಾತ್ರ 6,250' ಗಳಷ್ಟು ಆಳಕ್ಕೆ ಇಳಿದುಹೋಗಿದೆ. 1,000' ಗಳಷ್ಟು ಎತ್ತರದ ಲಂಬ ಬದಿಗಳು ಇಲ್ಲಿ ತೀರ ಸಾಮಾನ್ಯ. ಕೊಲರಾಡೋದ ಮಹಾ ಕೊರಕಲು ಎಂದೇ ಇದನ್ನು ಕರೆಯುವುದುಂಟು. ಸುಮಾರು 200 ಮೈಲಿಗಳ ಉದ್ದದ ಈ ಕೊರಕಲಿನಲ್ಲಿ ಭೂವಿಜ್ಞಾನಿಗಳು ಪೂರ್ವ ಕೇಂಬ್ರಿಯನ್ ಕಲ್ಪದಿಂದ ಇಯೊಸೀನ್ ಕಲ್ಪದವರೆಗಿನ, ಸುಮಾರು 600 ದಶಲಕ್ಷ ವರ್ಷಗಳ ಕಾಲದ, ಅಮೆರಿಕನ್ ಭೂಚರಿತ್ರೆಯನ್ನು ಓದಲು ಸಮರ್ಥರಾಗಿದ್ದಾರೆ.

ಭೂರೂಪಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕೊಳಾಯಿ

ಕೊಳಾಯಿ (ನಲ್ಲಿ, ನಳ) ದ್ರವ ಅಥವಾ ಅನಿಲದ ಬಿಡುಗಡೆಯನ್ನು ನಿಯಂತಿಸುವ ಕವಾಟ. ಸ್ನಾನ, ಸಿಂಕ್‍ಗಳು ಮತ್ತು ಬೇಸಿನ್‍ಗಳಿಗಾಗಿ ನೀರನ್ನು ಪ್ರತ್ಯೇಕ ಬಿಸಿ ಮತ್ತು ತಂಪು ನಲ್ಲಿಗಳಿಂದ ಒದಗಿಸಬಹುದು; ಈ ಏರ್ಪಾಟು ಹೆಚ್ಚು ಹಳೆಯದಾದ ಅನುಸ್ಥಾಪನೆಗಳಲ್ಲಿ ಸಾಮಾನ್ಯವಾಗಿದೆ, ವಿಶೇಷವಾಗಿ ಸಾರ್ವಜನಿಕ ಮಾರ್ಜನ ಕೋಣೆ/ಶೌಚಾಲಯಗಳು ಮತ್ತು ಗೃಹೋಪಯೋಗಿ ಕೋಣೆ/ದೋಬಿಖಾನೆಗಳಲ್ಲಿ. ಅಡಿಗೆಮನೆಗಳು ಮತ್ತು ಬಚ್ಚಲುಮನೆಗಳಲ್ಲಿ, ಮಿಶ್ರಣ ನಲ್ಲಿಗಳನ್ನು ಸಾಮಾನ್ಯವಾಗಿ ಬಳಸಲಾಗುತ್ತದೆ. ಈ ಸನ್ನಿವೇಶದಲ್ಲಿ, ಹೊರಗಂಡಿಯನ್ನು ಮುಟ್ಟುವ ಮೊದಲು ಎರಡು ಕವಾಟಗಳಿಂದ ಬಿಸಿ ಮತ್ತು ತಂಪು ನೀರನ್ನು ಮಿಶ್ರಣ ಮಾಡಲಾಗುತ್ತದೆ. ಇದರಿಂದ ಬಿಸಿ ಮತ್ತು ತಂಪು ನೀರಿನ ಪೂರೈಕೆಗಳ ನಡುವಿನ ಯಾವುದೇ ಉಷ್ಣಾಂಶದಲ್ಲಿ ನೀರು ಹೊರಬರಲು ಅವಕಾಶವಾಗುತ್ತದೆ. ಮಿಶ್ರಣ ನಲ್ಲಿಗಳನ್ನು ನ್ಯೂ ಬ್ರನ್ಸ್‌ವಿಕ್‍ನ ಥಾಮಸ್ ಕ್ಯಾಂಪ್‍ಬೆಲ್ ಆವಿಷ್ಕರಿಸಿ ೧೮೮೦ರಲ್ಲಿ ಸ್ವಾಮ್ಯದ ಸನ್ನದು ಪಡೆದುಕೊಂಡರು.

ಉಲ್ಲೇಖಗಳು

ಕವಾಟಗಳು
ಪೊಟರೆ (ಮರ)

ಪೊಟರೆಯು (ಕೋಟರ) ಮರದ ಬೊಡ್ಡೆ ಅಥವಾ ರೆಂಬೆಯಲ್ಲಿ ನೈಸರ್ಗಿಕವಾಗಿ ರೂಪಗೊಂಡಿರುವ ಭಾಗಶಃ ಆವೃತವಾದ ಪೊಳ್ಳುಭಾಗ. ಇವು ಮುಖ್ಯವಾಗಿ ಹಳೆಯ ಮರಗಳಲ್ಲಿ (ಸತ್ತ ಅಥವಾ ಬದುಕಿರುವ) ಕಂಡುಬರುತ್ತವೆ. ಪೊಟರೆಗಳು ಮರಗಳ ಅನೇಕ ಪ್ರಜಾತಿಗಳಲ್ಲಿ ರೂಪಗೊಳ್ಳುತ್ತವೆ, ಮತ್ತು ನೈಸರ್ಗಿಕ ಕಾಡುಗಳು ಹಾಗೂ ಕಾಡುಪ್ರದೇಶಗಳ ಪ್ರಮುಖ ಲಕ್ಷಣವಾಗಿರುತ್ತವೆ, ಮತ್ತು ಅನೇಕ ಕಶೇರುಕ ಹಾಗೂ ಅಕಶೇರುಕ ಪ್ರಾಣಿಗಳಿಗೆ ಆವಾಸಸ್ಥಾನವಾಗಿ ಕಾರ್ಯನಿರ್ವಹಿಸುತ್ತವೆ. ಪ್ರಾಕೃತಿಕ ಶಕ್ತಿಗಳಿಂದಾದ ದೈಹಿಕ ಒತ್ತಡದ ಪರಿಣಾಮವಾಗಿ ಚೇಗಿನಲ್ಲಿ ಗುಳಿ ಉಂಟಾಗಿ ಅದು ಒಡ್ಡಲ್ಪಡುವುದರಿಂದ ಪೊಟರೆಗಳು ರೂಪಗೊಳ್ಳಬಹುದು. ಈ ಶಕ್ತಿಗಳಲ್ಲಿ ಗಾಳಿ, ಬೆಂಕಿ, ಉಷ್ಣ, ಮಿಂಚು, ಮಳೆ, (ಇರುವೆಗಳು ಅಥವಾ ಜೀರುಂಡೆಗಳು) ಕೀಟಗಳ ಆಕ್ರಮಣ, ಬ್ಯಾಕ್ಟೀರಿಯಾ, ಅಥವಾ ಶಿಲೀಂಧ್ರಗಳು ಸೇರಿವೆ.

ಉಲ್ಲೇಖಗಳು

ಸಸ್ಯ ರೂಪವಿಜ್ಞಾನ
ಜಾತಿ

ಜಾತಿ ಎಂದರೆ ಸಾಮಾಜಿಕ ವರ್ಗೀಕರಣದ ಒಂದು ರೂಪ, ಒಂದು ರೋಗದ ವಿಷಕಾರಿ ಜಂತದ ಅಸ್ತ್ರವಾಗಿ ತಾಂಡವಾಡುತ್ತಿದೆ.ಅಂತರ್ವಿವಾಹ, ಹಲವುವೇಳೆ ವೃತ್ತಿ, ಶ್ರೇಣಿವ್ಯವಸ್ಥೆಯಲ್ಲಿ ಸ್ಥಾನ, ರೂಢಿಗತ ಪರಸ್ಪರ ಸಾಮಾಜಿಕ ಸಂವಹನ, ಮತ್ತು ಬಹಿಷ್ಕಾರವು ಸೇರಿರುವ ಜೀವನಶೈಲಿಯ ಆನುವಂಶಿಕ ವರ್ಗಾವಣೆ ಇದರ ಲಕ್ಷಣಗಳಾಗಿವೆ. ಜಾತಿಯು ಕಾನೂನಾತ್ಮಕವಾಗಿ ನೆಲೆಗೊಂಡಿರುವ ಸಾಮಾಜಿಕ ವರ್ಗಗಳ ವ್ಯವಸ್ಥೆಯ ಅತಿಯಾದ ವಿಕಸನವಾಗಿದೆ. ಜಾತಿ ವ್ಯವಸ್ಥೆಗಳು ವಿವಿಧ ಪ್ರದೇಶಗಳಲ್ಲಿ ಇವೆಯಾದರೂ, ಕಟ್ಟುನಿಟ್ಟಾದ ಸಾಮಾಜಿಕ ಗುಂಪುಗಳಾಗಿ ಭಾರತೀಯ ಸಮಾಜದ ವಿಭಜನೆಯು ಇದರ ಮಾದರಿ ಜನಾಂಗೀಯ ಉದಾಹರಣೆಯಾಗಿದೆ. ಇದರ ಮೂಲಗಳು ಭಾರತದ ಪ್ರಾಚೀನ ಇತಿಹಾಸದಲ್ಲಿವೆ ಮತ್ತು ಇಂದಿನವರೆಗೂ ಇದೆ. ಕೆಲವೊಮ್ಮೆ ಇದನ್ನು ಭಾರತದ ಹೊರಗಿರುವ ಜಾತಿಯಂತಹ ಸಾಮಾಜಿಕ ವರ್ಗೀಕರಣಗಳ ಅಧ್ಯಯನಕ್ಕಾಗಿ ಸಾದೃಶ್ಯವಾಚಿ ಆಧಾರವಾಗಿ ಬಳಸಲಾಗುತ್ತದೆ. ಆಧುನಿಕ ಭಾರತದ ಜಾತಿ ವ್ಯವಸ್ಥೆಯು ನೈಸರ್ಗಿಕ ಸಾಮಾಜಿಕ ಗುಂಪುಗಳ ಮೇಲೆ ವರ್ಣ ಎಂದು ಕರೆಯಲ್ಪಡುವ ಚತುರ್ಗುಣದಲ್ಲಿ ಬ್ರಾಹ್ಮಣ,ಕ್ಷತ್ರಿಯ,ವೈಶ್ಯ,ಶೂದ್ರ ,ಕ್ಷತ್ರಿಯರಲ್ಲಿ 36 ಪಂಗಡಗಳಿದ್ದು ಅದರಲ್ಲಿ ಮೂಲ ಕ್ಷತ್ರಿಯರು ಎಂದರೆ ಸಾಮ್ರಾಟ್ ಸಗರ ಚಕ್ರವರ್ತಿ, ರಾಜ ಮಹರ್ಷಿ ಭಗೀರಥ ವಂಶಸ್ಥರು ಆಗಿರುವ ಒಡ್ಡೆರಾ,ಓಡ್ರ ಅಂದರೆ ಒರಿಸ್ಸಾ ಮೂಲದ ಒಡೆಯ ರಾಜು ಕ್ಷತ್ರಿಯರು ಒಡ್ಡೆರಾಜುಲು,ಒಡ್ ರಜಪೂತ್,ಒಡ್ರ ಗಜಪತಿರಾಜುಲು,ಬೋಯರ್, ಪವರ್, ಇವರು ಸೂರ್ಯವಂಶಕ್ಕೆ ಸೇರಿದವರು

ಸಾಮಾಜಿಕ ಸ್ಥಾನಮಾನ
ಬಂದೂಕು

ಬಂದೂಕು (ಕೋವಿ) ಸಾಮಾನ್ಯವಾಗಿ ಘನ ಉತ್ಕ್ಷೇಪಕಗಳನ್ನು (ಬಹುತೇಕ ಬಂದೂಕುಗಳು) ಗಾಳಿಯಲ್ಲಿ ಬಿಡುಗಡೆ ಮಾಡಲು ವಿನ್ಯಾಸಗೊಳಿಸಲಾದ ಹೊಂದಿಸಬಲ್ಲ ವ್ಯಾಪ್ತಿಯ ಆಯುಧ. ಆದರೆ ಉತ್ಕ್ಷೇಪಕಗಳು ದ್ರವ (ಜಲ ಕೋವಿಗಳು/ಫಿರಂಗಿಗಳು ಹಾಗೂ ಉತ್ಕ್ಷೇಪಿತ ಜಲ ಆಸ್ಫೋಟಕ) ಅಥವಾ ವಿದ್ಯುದಾವೇಶ ಹೊಂದಿರುವ ಕಣಗಳು (ಪ್ಲಾಸ್ಮಾ ಬಂದೂಕು) ಕೂಡ ಇರಬಹುದು. ಉತ್ಕ್ಷೇಪಕಗಳು ಮುಕ್ತವಾಗಿ ಹಾರಬಲ್ಲವಾಗಿರಬಹುದು (ಗುಂಡುಗಳು ಹಾಗೂ ತೋಟಾಗಳು) ಅಥವಾ ಕಟ್ಟಲ್ಪಟ್ಟಿರಬಹುದು (ಟೇಸರ್ ಬಂದೂಕು, ಈಟಿ ಕೋವಿಗಳು ಹಾಗೂ ಈಟಿಗಾಳ ಕೋವಿಗಳು). ಉತ್ಕ್ಷೇಪಕದ ನೋದನ ವಿಧಾನವು ವಿನ್ಯಾಸಗಳ ಪ್ರಕಾರ ಬದಲಾಗುತ್ತದೆ, ಆದರೆ ಸಾಂಪ್ರದಾಯಿಕವಾಗಿ ತುಪಾಕಿ ಕೊಳವೆಯಲ್ಲಿ (ಬಂದೂಕಿನ ನಳಿಗೆ) ಇರುವ ಅಧಿಕ ಅನಿಲ ಒತ್ತಡದಿಂದ ಉಂಟುಮಾಡಲಾಗುತ್ತದೆ. ಅಧಿಕ ಒತ್ತಡವನ್ನು ನೋದಕಗಳ ಕ್ಷಿಪ್ರ ದಹನದ ಮೂಲಕ (ಫಾಯರ್ ಆರ್ಮ್‌ಗಳು) ಅಥವಾ ಯಾಂತ್ರಿಕ ಸಂಕೋಚನದ ಮೂಲಕ (ಗಾಳಿಗೋವಿಗಳು) ಸೃಷ್ಟಿಸಲಾಗುತ್ತದೆ. ಅಧಿಕ ಒತ್ತಡದ ಅನಿಲವನ್ನು ಉತ್ಕ್ಷೇಪಕದ ಹಿಂದೆ ಬಿಡಲಾಗುತ್ತದೆ. ಇದರಿಂದ ಉತ್ಕ್ಷೇಪಕವು ವೇಗಗೊಂಡು ನಳಿಕೆಯ ಉದ್ದಕ್ಕೆ ಚಲಿಸುತ್ತದೆ. ನಳಿಕೆಯ ಕೊನೆಯಲ್ಲಿ ನೋದಕ ಅನಿಲವು ಉತ್ಕ್ಷೇಪಕದ ಮೇಲೆ ಕಾರ್ಯಮಾಡುವುದು ನಿಲ್ಲಿಸುತ್ತದೆ. ಆದರೆ ಅಷ್ಟರಲ್ಲಿ ಉತ್ಕ್ಷೇಪಕವು ಅದರ ಗುರಿಯತ್ತ ಮುಂದಿನ ಪ್ರಯಾಣಕ್ಕೆ ಸಾಕಾಗುವಷ್ಟು ಉಡಾವಣಾ ವೇಗವನ್ನು ಪಡೆದುಕೊಂಡಿರುತ್ತದೆ.

ಆಯುಧಗಳು
ವಿದ್ವಾಂಸ

ವಿದ್ವಾಂಸ (ಕೋವಿದ) ಎಂದರೆ ತನ್ನನ್ನು ಗಂಭೀರ ಅಧ್ಯಯನ ಚಟುವಟಿಕೆಗಳಲ್ಲಿ ಸಮರ್ಪಿಸಿಕೊಳ್ಳುವ ವ್ಯಕ್ತಿ, ವಿಶೇಷವಾಗಿ ತಾನು ಪಾಂಡಿತ್ಯ ಪಡೆದುಕೊಂಡಿರುವ ಕ್ಷೇತ್ರದ ಅಧ್ಯಯನದಲ್ಲಿ. ಈ ಪದವು ಸಾಮಾನ್ಯವಾಗಿ ಒಂದು ಸಂಶೋಧನಾ ಕ್ಷೇತ್ರದಲ್ಲಿ ಪಾಂಡಿತ್ಯ ಗಳಿಸಿರುವವರಿಗೆ ಅನ್ವಯಿಸುತ್ತದೆ. ವಿದ್ವಾಂಸನು ಹೆಚ್ಚಿನ ಬೌದ್ಧಿಕ ಸಾಮರ್ಥ್ಯವನ್ನು ಹೊಂದಿರುವ ವ್ಯಕ್ತಿ, ಮತ್ತು ಸ್ವತಂತ್ರ ಚಿಂತಕ ಹಾಗೂ ಸ್ವತಂತ್ರ ಕಾರ್ಯಭಾಗಿಯಾಗಿರುತ್ತಾನೆ. ಅವನ ವಿಚಾರಗಳು ಇತರರಿಗಿಂತ ಭಿನ್ನವಾಗಿರುತ್ತವೆ ಮತ್ತು ಅವನು ಜ್ಞಾನವನ್ನು ಅಭಿವೃದ್ಧಿಪಡಿಸಿಕೊಳ್ಳುವ ತನ್ನ ಅನ್ವೇಷಣೆಯಲ್ಲಿ ಹಟ ಸ್ವಭಾವವನ್ನು ಹೊಂದಿರುತ್ತಾನೆ. ಅವನು ವ್ಯವಸ್ಥಿತನಾಗಿದ್ದು, ಬೇಷರತ್ತಾದ ಪ್ರಾಮಾಣಿಕತೆಯನ್ನು ಹೊಂದಿರುತ್ತಾನೆ. ಅವನು ಕೆಲವು ಗಾಢನಂಬಿಕೆಗಳನ್ನು ಹೊಂದಿರುತ್ತಾನೆ ಮತ್ತು ಅವುಗಳನ್ನು ಬೆಂಬಲಿಸಲು ಒಬ್ಬನೇ ನಿಲ್ಲುತ್ತಾನೆ. ವಿದ್ವಾಂಸರು ವಿದ್ವತ್ತು ಅಥವಾ ಪಾಂಡಿತ್ಯಪೂರ್ಣ ವಿಧಾನವನ್ನು ಅವಲಂಬಿಸಿರಬಹುದು, ಅಂದರೆ ವಿದ್ವಾಂಸರು ವಿಶ್ವದ ಬಗ್ಗೆ ತಮ್ಮ ವಾದಗಳನ್ನು ಸಾಧ್ಯವಾದಷ್ಟು ಮಾನ್ಯ ಹಾಗೂ ವಿಶ್ವಾಸಾರ್ಹವಾಗಿ ಮಾಡಲು, ಮತ್ತು ಪಾಂಡಿತ್ಯಪೂರ್ಣ ಜನರಿಗೆ ತಿಳಿಯಪಡಿಸಲು ಬಳಸುವ ತತ್ವಗಳು ಹಾಗೂ ಅಭ್ಯಾಸಗಳ ಸಮೂಹ.

ಉಲ್ಲೇಖಗಳು

ಜ್ಞಾನ
ಮೂಸೆ

ಮೂಸೆಯು (ಕೋವೆ) ಲೋಹಗಳು ಅಥವಾ ಇತರ ವಸ್ತುಗಳನ್ನು ಕರಗಿಸಲು ಅಥವಾ ಬಹಳ ಅಧಿಕ ತಾಪಮಾನಗಳಿಗೆ ಒಳಪಡಿಸಲು ಬಳಸಲಾಗುವ ಪಿಂಗಾಣಿ ಅಥವಾ ಲೋಹದ ಧಾರಕ. ಐತಿಹಾಸಿಕವಾಗಿ ಮೂಸೆಗಳನ್ನು ಸಾಮಾನ್ಯವಾಗಿ ಜೇಡಿಮಣ್ಣಿನಿಂದ ತಯಾರಿಸಲಾಗುತ್ತಿತ್ತಾದರೂ, ಅವುಗಳನ್ನು ಅದರ ಒಳವಸ್ತುವನ್ನು ಕರಗಿಸುವಷ್ಟು ಅಥವಾ ಮಾರ್ಪಡಿಸುವಷ್ಟು ಹೆಚ್ಚಿರುವ ತಾಪಮಾನಗಳನ್ನು ತಡೆದುಕೊಳ್ಳಬಲ್ಲ ಯಾವುದೇ ವಸ್ತುವಿನಿಂದ ತಯಾರಿಸಬಹುದು. ಅತಿ ಹೆಚ್ಚು ತಾಪಮಾನಗಳಿಗೆ ಕಾಯಿಸಲಾದ ರಾಸಾಯನಿಕ ಸಂಯುಕ್ತಗಳನ್ನು ಹಿಡಿದಿಡಲು ಮೂಸೆಗಳನ್ನು ಪ್ರಯೋಗಾಲಯದಲ್ಲಿ ಬಳಸಲಾಗುತ್ತದೆ. ಮೂಸೆಗಳು ಹಲವಾರು ಗಾತ್ರಗಳಲ್ಲಿ ಲಭ್ಯವಿವೆ ಮತ್ತು ಸಾಮಾನ್ಯವಾಗಿ ಅವುಗಳಿಗೆ ಅನುಗುಣವಾದ ಗಾತ್ರದ ಮುಚ್ಚಳದೊಂದಿಗೆ ಬರುತ್ತವೆ. ಜ್ವಾಲೆಯ ಮೇಲೆ ಕಾಯಿಸಿದಾಗ, ಮೂಸೆಯನ್ನು ಹಲವುವೇಳೆ ಚುಂಗಾಣಿ ಜೇಡಿಯ ತ್ರಿಕೋಣದೊಳಗೆ ಹಿಡಿದಿಡಲಾಗುತ್ತದೆ. ಈ ಜೇಡಿಯ ತ್ರಿಕೋಣವನ್ನು ಸ್ವತಃ ತ್ರಿಪಾದಿಯ ಮೇಲೆ ಇರಿಸಲಾಗುತ್ತದೆ.

ಉಲ್ಲೇಖಗಳು

ರಸವಿದ್ಯೆಯ ಉಪಕರಣಗಳು
ಪ್ಯೂಪಾ

ಪ್ಯೂಪಾ ಎಂದರೆ ಪೂರ್ಣರೂಪಾಂತರ ಹೊಂದುವ ಕೀಟಗಳ ಜೀವನಚರಿತ್ರೆಯ ಒಂದು ಹಂತ. ಈ ಹಂತದಲ್ಲಿ ಕೀಟಚಟುವಟಿಕೆಯಿರುವುದಿಲ್ಲ: ಮರಿಯ ಅಂಗಗಳು ಪ್ರಬುದ್ಧಾವಸ್ಥೆಯ ಅಂಗಗಳಾಗಿ ಮಾರ್ಪಾಟಾಗುತ್ತವೆ. ಇವುಗಳ ಆಕಾರದಲ್ಲಿ ತುಂಬ ವ್ಯತ್ಯಾಸವನ್ನು ಕಾಣಬಹುದು. ಈ ಹಂತದಲ್ಲಿ ಕೆಲವು ಜಾತಿಯ ಕೀಟಗಳು ತಮ್ಮ ಸುತ್ತ ಒಂದು ಆವರಣ/ಕೋಶವನ್ನು ರಚಿಸಿಕೊಳ್ಳುತ್ತವೆ. ಮುಖ್ಯವಾದ ಪ್ಯೂಪಾಗಳು ಇಂತಿವೆ:

1 ಪ್ರಿಮಿಟಿವ್: ಪ್ಯೂಪಾ ಲೈಬೀರ ಎಂಬ ಹೆಸರಿನಿದು ಸರಳ. ಹೊದಿಕೆ ಇಲ್ಲ. ಉಪಾಂಗಗಳು ಕಾಣಿಸುತ್ತಿದ್ದು, ಪೌಢ ಕೀಟವನ್ನೇ ಹೋಲುತ್ತದೆ. ಕೆಲವು ಕುಟುಂಬಗಳಲ್ಲಿ ಕೊನೆಯ ಸಲ ಪೊರೆ ಬಿಡುವುದಕ್ಕೆ ಮುಂಚೆ ಇವು ಚುರುಕಾಗುವುವು. ಉದಾ: ನ್ಯೂರಾಪ್ಟೆರ, ಮೀಕಾಪ್ಟೆರ, ಟ್ರೈಕಾಪ್ಟೆರ, ಕೋಲಿಯಾಪ್ಟರ, ಡಿಪ್ಟರ, ಲೆಪಿಡಾಪ್ಟರ, ಹೈಮಿನಾಪ್ಟರ.

2. ಜಟಿಲ: ಅಪೂರ್ಣ ಕೋಶ. ಕೋಶದ ಹೊಟ್ಟೆ ಚಲಿಸಬಲ್ಲುದು: ಉಪಾಂಗಗಳು ಬೇರೆ ಬೇರೆ ಒರೆಗಳಲ್ಲಿರುತ್ತವೆ. ಉದಾ: ಸೊಳ್ಳೆಗಳ ಕೋಶ, ಟಂಬ್ಲರ್ ಮಶಕಗಳು, ಕೆಲವು ತೆರನ ಡಿಪ್ಟರ, ಲೆಪಿಡಾಪ್ಟರ ಮತ್ತು ಕೋಲಿಯಾಪ್ಟರ.

ಅ. ಪ್ಯೂಪ ಆಬ್ಟೆಕ್ಟ: ಉಪಾಂಗಗಳೆಲ್ಲ ಒಟ್ಟು ಸೇರಿರುತ್ತವೆ ಅಥವಾ ಕೋಶದ ಶರೀರಕ್ಕೆ ಒತ್ತಿಕೊಂಡಿರುತ್ತವೆ. ಇವುಗಳ ಮೇಲೆ ಚರ್ಮದ ಪೊರೆ ಇದೆ. ಚಲನೆ ಇಲ್ಲ. ಒಂದು ತುದಿಯಲ್ಲಿ ಕ್ರಿಮಾಸ್ಟರ್ ಎಂಬ ಮುಳ್ಳಿದೆ. ಉದಾ; ಲೆಪಿಡಾಪ್ಟರ.

ಆ: ಪ್ಯೂಪ ಕೊಆರ್ಕ್‌ಟೇಟ: ಕೊನೆಯ ಚರ್ಮದ ಪೋರೆಯಲ್ಲಿ ಪ್ರಾಯದ ಕೀಟ ಅಡಗಿದ್ದು ಹೊರಕ್ಕೆ ಬರುತ್ತದೆ.

ಕೀಟ ಶರೀರಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಬೆಳದಿಂಗಳು

ಬೆಳದಿಂಗಳು (ಕೌಮುದಿ) ಬಹುತೇಕವಾಗಿ ಸೂರ್ಯನ ಬೆಳಕು ಬೀಳುವ ಚಂದ್ರನ ಮೇಲ್ಮೈಯ ಭಾಗಗಳಿಂದ ಪ್ರತಿಬಿಂಬಿತವಾದ ಸೂರ್ಯನ ಬೆಳಕನ್ನು (ಜೊತೆಗೆ ಸ್ವಲ್ಪ ಭೂಕಾಂತಿ) ಒಳಗೊಂಡಿರುತ್ತದೆ. ಬೆಳದಿಂಗಳಿನ ಗಾಢತೆಯು ಅದರ ದೃಶ್ಯಭಾಗವನ್ನು ಅವಲಂಬಿಸಿ ಬಹಳವಾಗಿ ಬದಲಾಗುತ್ತದೆ, ಆದರೆ ಹುಣ್ಣಿಮೆ ಚಂದ್ರ ಕೂಡ ಸಾಮಾನ್ಯವಾಗಿ ಕೇವಲ ಸುಮಾರು ೦.೦೫-೦.೧ ಲಕ್ಸ್ ಪ್ರಕಾಶವನ್ನು ಒದಗಿಸುತ್ತದೆ. ಹುಣ್ಣಿಮೆ ಚಂದ್ರವು ಉಪಜ್ಯಾ ಬಿಂದುವಿನಲ್ಲಿ ಇದ್ದಾಗ ಮತ್ತು ಸಂಕ್ರಾಂತಿ ವೃತ್ತಗಳಿಂದ ಸುಮಾರು ಮೇಲಿನ ಪರಾಕಾಷ್ಠೆಯಿಂದ ಕಾಣಲ್ಪಟ್ಟಾಗ, ಪ್ರಕಾಶವು ೦.೩೨ ಲಕ್ಸ್‌ವರೆಗೆ ಮುಟ್ಟಬಹುದು. ಭೂಮಿಯಿಂದ, ಹುಣ್ಣಿಮೆ ಚಂದ್ರದ ದೃಷ್ಟ ಕಾಂತಿಮಾನವು ಸೂರ್ಯನ ದೃಷ್ಟ ಕಾಂತಿಮಾನದ ಸುಮಾರು ೧/೩೮೦,೦೦೦ ಯಷ್ಟೇ ಇರುತ್ತದೆ. ಬೆಳದಿಂಗಳ ಬಣ್ಣ, ವಿಶೇಷವಾಗಿ ಹುಣ್ಣಿಮೆ ಚಂದ್ರದ ಸುತ್ತ, ಮಾನವನ ಕಣ್ಣಿಗೆ ಬಹುತೇಕ ಕೃತಕ ಬೆಳಕಿನ ಮೂಲಗಳಿಗೆ ಹೋಲಿಸಿದರೆ ನೀಲಿಯಾಗಿ ಕಾಣುತ್ತದೆ. ಇದಕ್ಕೆ ಪರ್ಕಿಂಜಿ ಪರಿಣಾಮವು ಕಾರಣವಾಗಿದೆ.

ಉಲ್ಲೇಖಗಳು

ಚಂದ್ರ
ಕೌಮೋದಕಿ

ಕೌಮೋದಕಿಯು ಹಿಂದೂ ದೇವನಾದ ವಿಷ್ಣುವಿನ ಗದೆ. ವಿಷ್ಣುವನ್ನು ಹಲವುವೇಳೆ ತನ್ನ ನಾಲ್ಕು ಕೈಗಳ ಪೈಕಿ ಒಂದರಲ್ಲಿ ಕೌಮೋದಕಿಯನ್ನು ಹಿಡಿದಿರುವಂತೆ ಚಿತ್ರಿಸಲಾಗುತ್ತದೆ; ಇತರ ಲಕ್ಷಣಗಳೆಂದರೆ ಚಕ್ರ, ಶಂಖ ಮತ್ತು ಪದ್ಮ. ಗದೆಯು ವಿಷ್ಣುವಿನ ಕೆಲವು ಅವತಾರಗಳ ಮೂರ್ತಿಶಿಲ್ಪಗಳಲ್ಲಿ ಕೂಡ ಕಂಡುಬರುತ್ತದೆ. "ಕೌಮೋದಕಿ" ಎಂಬ ಹೆಸರು ಮೊದಲ ಬಾರಿ ಹಿಂದೂ ಮಹಾಕಾವ್ಯವಾದ ಮಹಾಭಾರತದಲ್ಲಿ ಕಂಡುಬರುತ್ತದೆ. ಅದರಲ್ಲಿ ಇದನ್ನು ವಿಷ್ಣುವಿನ ಅವತಾರನದ ಕೃಷ್ಣನೊಂದಿಗೆ ಸಂಬಂಧಿಸಲಾಗುತ್ತದೆ. ಕ್ರಿ.ಪೂ. ಸನ್ ೨೦೦ರಿಂದ ವಿಷ್ಣುವಿನ ಚಿತ್ರಗಳಲ್ಲಿ ಗದೆಯನ್ನು ಚಿತ್ರಿಸಲಾಗಿದೆ. ಆರಂಭದಲ್ಲಿ ಅನಲಂಕೃತವಾಗಿದ್ದ ಕೌಮೋದಕಿಯ ಗಾತ್ರ ಮತ್ತು ಆಕಾರಗಳು ಚಿತ್ರಣಗಳಲ್ಲಿ ಬದಲಾಗುತ್ತವೆ. ವಿಷ್ಣುವಿನ ಗದೆಯ ಚಿತ್ರಣಗಳಲ್ಲಿ ಕೊರೆದ ಕೊಳವೆಗಳು ಮತ್ತು ವಿಭಾಗಗಳಂತಹ ಹೆಚ್ಚು ವಿಸ್ತಾರವಾದ ವಿನ್ಯಾಸ ವೈಶಿಷ್ಟ್ಯಗಳನ್ನು ಸೇರಿಸಲಾಯಿತು.

ವೈಷ್ಣವ ಪಂಥ
ಕೌಸ್ತುಭ

ಕೌಸ್ತುಭ ಒಂದು ದೈವಿಕ ಮಣಿ ಅಥವಾ ರತ್ನ. ಕ್ಷೀರಸಮುದ್ರದಲ್ಲಿ ಇರುವ ವಿಷ್ಣುವು ಇದರ ಒಡೆಯನಾಗಿದ್ದಾನೆ. ಈ ರತ್ನವನ್ನು ಅವನು ತನ್ನ ಎದೆಯಲ್ಲಿ ಧರಿಸಿದ್ದಾನೆ. ಇದು ಇಡೀ ವಿಶ್ವದಲ್ಲಿ ಅತ್ಯಂತ ಬೆಲೆಬಾಳುವ ರತ್ನವಾಗಿದೆ. ಹಿಂದೂ ಪುರಾಣದಲ್ಲಿ, ದೇವತೆಗಳು ಮತ್ತು ಅಸುರರು ಅಮೃತವನ್ನು ಪಡೆಯಲು ಸಮುದ್ರ ಮಂಥನದಲ್ಲಿ ತೊಡಗಿದರು. ಈ ಪ್ರಕ್ರಿಯೆಯಲ್ಲಿ, ಹದಿನಾಲ್ಕು ರತ್ನಗಳು ಸಾಗರದಿಂದ ಹೊರಹೊಮ್ಮಿದವು. ಹೊರಹೊಮ್ಮಿದ ನಾಲ್ಕನೇ ರತ್ನವನ್ನು ಕೌಸ್ತುಭ ಎಂದು ಕರೆಯಲಾಗುತ್ತದೆ. ಇದು ತನ್ನ ಎಲ್ಲ ಹೊಳೆಯುವ ಅಭಿವ್ಯಕ್ತಿಗಳಲ್ಲಿ ಪ್ರಕಾಶಿಸುವ ಪರಿಶುದ್ಧ ಪ್ರಜ್ಞೆಯನ್ನು ಪ್ರತಿನಿಧಿಸುತ್ತದೆ. ವಿಷ್ಣುವನ್ನು ಬಿಟ್ಟು ಈ ಬ್ರಹ್ಮಾಂಡದಲ್ಲಿ ಬೇರೆ ಯಾರೂ ಈ ಮಣಿಯ ಕಾಂತಿ ಹಾಗೂ ಭವ್ಯತೆಯನ್ನು ನಿಭಾಯಿಸಲಾರರು ಎಂದು ಶಿವನು ಹೇಳಿದನು, ಏಕೆಂದರೆ ಇದು ಧಾರಕನಲ್ಲಿ ಅದನ್ನು ಯಾವಾಗಲೂ ಹೊಂದಿರಬೇಕೆಂಬ ದುರಾಸೆಯನ್ನು ತುಂಬಿ ಅವನನ್ನು ನೀತಿಭ್ರಷ್ಟನನ್ನಾಗಿ ಮಾಡಬಲ್ಲದು. ಈ ಮಣಿಯು ಯಾವುದೇ ರಂಧ್ರ ಅಥವಾ ದೋಷವನ್ನು ಹೊಂದಿಲ್ಲ, ಮತ್ತು ಇದರಿಂದ ಯಾವುದೇ ಬಂಧನಗಳಿಲ್ಲ ಎಂದು ಹೇಳಲಾಗಿದೆ.

ಉಲ್ಲೇಖಗಳು

ಪೌರಾಣಿಕ ವಸ್ತುಗಳು
ರೈಫ್ ಬಾದಾವಿ

ಇಂಗ್ಲಿಷ್ ವಿಳಾಸ link=| ಸಹಾಯ  "Http://ta.wiktionary.org/wiki/Raif_Badawi" ಪುಟವನ್ನು ಮರುಸಂಪಾದಿಸಲಾಗಿದೆ 
ಬ್ಲಾಗರ್ ಮತ್ತು ಲೇಖಕ ಮತ್ತು ಭಿನ್ನಮತೀಯ ಸೌದಿ ಮೂಲಭೂತವಾದಿ ವಾದವನ್ನು ಸ್ವಾಮೀಮುಯಿರುರು ರೆಫ್ ಬೆದವಿ .ಮತಾನಾಂಡಾ ನಾಟ್ಟಟ್ಟಿಕೆನ್ನೆರಾಪಿಕ್ 2012 ರಲ್ಲಿ ನಡೆದ ಸೌದಿ ಆಡಳಿತ ಬಂಧಿಸಿದರು  ಜೈಲಿನಲ್ಲಿ .2013 ಏಳು ವರ್ಷ ಶಿಕ್ಷೆ ಅಥವಾ 2014 ರಲ್ಲಿ ಜೈಲಿನಲ್ಲಿ 10 ವರ್ಷಗಳ ಪೆನಾಲ್ಟಿ 600 ಉದ್ಧಟತನಕ್ಕಾಗಿ, ಗಮನಸೆಳೆದಿದ್ದಾರೆ ದಯವಿಟ್ಟು ಮತ್ತೆ ಪ್ರಯತ್ನಿಸಿ ಹತ್ತು ಸಾವಿರ (ಅಥವಾ ಒಂದು ಮಿಲಿಯನ್), ಸೌದಿ ಸಚಿವಾಲಯ ಆ 1000 ಕೂಗು  .

ಮೂಲ: 

Pages with unreviewed translations
ಗರಗಸ

ಗರಗಸವು (ಕ್ರಕಚ) ಗಡುಸಾದ ಹಲ್ಲುಗಳುಳ್ಳ ಅಂಚಿರುವ ಕಠಿಣ ಅಲಗು, ತಂತಿ, ಅಥವಾ ಸರಪಳಿಯನ್ನು ಹೊಂದಿರುವ ಒಂದು ಉಪಕರಣ. ಇದನ್ನು ವಸ್ತುವನ್ನು ಕತ್ತರಿಸಲು ಬಳಸಲಾಗುತ್ತದೆ, ಬಹಳವೇಳೆ ಕಟ್ಟಿಗೆ ಆದರೆ ಕೆಲವೊಮ್ಮೆ ಲೋಹ ಅಥವಾ ಕಲ್ಲು. ವಸ್ತುವಿಗೆ ಎದುರಾಗಿ ತಗಲುವಂತೆ ಹಲ್ಲುಗಳುಳ್ಳ ಅಂಚನ್ನು ಇರಿಸಿ, ಅದನ್ನು ಮುಂದಕ್ಕೆ ಬಲಯುತವಾಗಿ ಹಾಗೂ ಹಿಂದಿಕ್ಕಿನಲ್ಲಿ ಕಡಿಮೆ ಬಲಯುತವಾಗಿ ಅಥವಾ ನಿಲ್ಲಿಸದಂತೆ ಮುಂದಿಕ್ಕಿನಲ್ಲಿ ಚಲಿಸಿ ಕಾಟನ್ನು ಮಾಡಲಾಗುತ್ತದೆ. ಈ ಬಲವನ್ನು ಕೈಯಿಂದ ಪ್ರಯೋಗಿಸಬಹುದು ಅಥವಾ ಇದು ಆವಿ, ನೀರು, ವಿದ್ಯುಚ್ಛಕ್ತಿ, ಅಥವಾ ಇತರ ಶಕ್ತಿ ಮೂಲದಿಂದ ಚಾಲಿತವಾಗಿರಬಹುದು. ಅಪಘರ್ಷಕ ಗರಗಸವು ಲೋಹ ಅಥವಾ ಪಿಂಗಣಿ ವಸ್ತುವನ್ನು ಕತ್ತರಿಸಲು ವಿನ್ಯಾಸಗೊಳಿಸಲಾದ ಶಕ್ತಿಹೊಂದಿರುವ ವೃತ್ತಾಕಾರದ ಅಲಗನ್ನು ಹೊಂದಿರುತ್ತದೆ. ಬಹುತೇಕ ಅಲಗುಗಳ ಹಲ್ಲುಗಳನ್ನು ಉಪಕರಣದ ಉಕ್ಕು ಅಥವಾ ಕಾರ್ಬೈಡಿನಿಂದ ತಯಾರಿಸಲಾಗುತ್ತದೆ. ಸತುವು ಅಥವಾ ತಾಮ್ರವನ್ನು ಕೇವಲ ಉಪ್ಪಿನ ಖಂಡಗಳನ್ನು ಕತ್ತರಿಸಲು ತಯಾರಿಸಲಾದ ಗರಗಸಗಳಿಗೆ ಬಳಸಲಾಗುತ್ತದೆ, ಪೂರ್ವದಲ್ಲಿ ಅಡುಗೆಮನೆಗಳಲ್ಲಿ ಬಳಸಲ್ಪಡುತ್ತಿದ್ದವು.

ಹೆಚ್ಚಿನ ಓದಿಗೆ
 Naylor, Andrew. A review of wood machining literature with a special focus on sawing. BioRes, April 2013
 

ಉಪಕರಣಗಳು
ಕ್ರಾಂತಿಕಾರಿ

ಕ್ರಾಂತಿಕಾರಿ ಎಂದರೆ ಕ್ರಾಂತಿಯಲ್ಲಿ ಭಾಗವಹಿಸುವ ವ್ಯಕ್ತಿ. ಕ್ರಾಂತಿವಾದಿ ಎಂದರೆ ಕ್ರಾಂತಿಯನ್ನು ಪ್ರತಿಪಾದಿಸುವ ವ್ಯಕ್ತಿ.

ವ್ಯಾಖ್ಯಾನ
ಈ ಪದವನ್ನು ಸಾಮಾನ್ಯವಾಗಿ ರಾಜಕೀಯದ ಕ್ಷೇತ್ರಕ್ಕೆ ಅನ್ವಯಿಸಲಾಗುತ್ತದೆ, ಮತ್ತು ಸಾಂದರ್ಭಿಕವಾಗಿ ವಿಜ್ಞಾನ, ಆವಿಷ್ಕರಣ ಅಥವಾ ಕಲೆಯ ಸನ್ನಿವೇಶದಲ್ಲಿ ಬಳಸಲಾಗುತ್ತದೆ. ರಾಜಕೀಯದಲ್ಲಿ, ಕ್ರಾಂತಿಕಾರಿ ಎಂದರೆ ಹಠಾತ್, ಕ್ಷಿಪ್ರ, ಮತ್ತು ಉಗ್ರವಾದ ಬದಲಾವಣೆಯನ್ನು ಬೆಂಬಲಿಸುವವನು.

ಕ್ರಾಂತಿ ಮತ್ತು ಸಿದ್ಧಾಂತ
ಚೇ ಗುವಾರನ ಪ್ರಕಾರ: "ಹಾಸ್ಯಾಸ್ಪದನಾಗಿ ತೋರುವ ಅಪಾಯದೊಂದಿಗೆ, ನಿಜವಾದ ಕ್ರಾಂತಿಕಾರಿಯು ಪ್ರೀತಿಯ ಮಹಾನ್ ಭಾವನೆಯಿಂದ ಮಾರ್ಗದರ್ಶನ ಪಡೆಯುತ್ತಾನೆ ಎಂದು ನಾನು ಹೇಳುವೆ. ಈ ಗುಣದ ಅಭಾವವಿರುವ ನಿಜವಾದ ಕ್ರಾಂತಿಕಾರಿಯ ಬಗ್ಗೆ ಯೋಚಿಸುವುದು ಅಸಾಧ್ಯ"

ಉಲ್ಲೇಖಗಳು

ಸಾಮಾಜಿಕ ಪರಿಕಲ್ಪನೆಗಳು
ಹುಳು

ಹುಳು (ಜಂತು, ಕ್ರಿಮಿ) ಪದವು ಸಾಮಾನ್ಯವಾಗಿ ಉದ್ದ, ಉರುಳೆಯಾಕಾರದ ಕೊಳವೆಯಂಥ ಶರೀರವನ್ನು ಹೊಂದಿರುವ ಮತ್ತು ಅವಯವಗಳಿರದ ಅನೇಕ ಭಿನ್ನ, ದೂರದ ಸಂಬಂಧವಿರುವ ಪ್ರಾಣಿಗಳನ್ನು ಸೂಚಿಸುತ್ತದೆ. ಹುಳುಗಳು ಗಾತ್ರದಲ್ಲಿ ಬಹಳ ಚಿಕ್ಕ ಗಾತ್ರದಿಂದ ಹಿಡಿದು ೧ ಮೀಟರ್‌ಗಿಂತ ಹೆಚ್ಚು ಉದ್ದದವರೆಗೆ ಬದಲಾಗುತ್ತವೆ (ಉದಾ. ಕಡಲ ಪಾಲಿಕೀಟ್ ಹುಳುಗಳು (ಬ್ರಿಸಲ್‍ವರ್ಮ್), ೬.೭ ಮೀಟರ್ ಉದ್ದದ ಆಫ಼್ರಿಕನ್ ದೈತ್ಯ ಎರೆಹುಳು ಮೈಕ್ರೊಕೀಟಸ್ ರಾಪಿ ಮತ್ತು ೫೮ ಮೀಟರ್ ಉದ್ದದ ಕಡಲ ನೆಮರ್ಟಿಯನ್ ಹುಳುವಾದ ಬೂಟ್‍ಲೇಸ್ ವರ್ಮ್, ಲಿನೀಯಸ್ ಲಾಂಜಿಸಿಮಸ್). ವಿವಿಧ ಪ್ರಕಾರಗಳ ಹುಳುಗಳು ಸಣ್ಣ ವೈವಿಧ್ಯದ ಪರಜೀವಿ ನೆಲೆಗಳನ್ನು ಆಕ್ರಮಿಸುತ್ತವೆ, ಅಂದರೆ ಇತರ ಪ್ರಾಣಿಗಳ ದೇಹಗಳಲ್ಲಿ ಜೀವಿಸುತ್ತವೆ. ಮುಕ್ತವಾಗಿ ವಾಸಿಸುವ ಹುಳುಗಳ ಜಾತಿಗಳು ನೆಲದ ಮೇಲೆ ಇರುವುದಿಲ್ಲ, ಬದಲಾಗಿ ಕಡಲ ಅಥವಾ ಸಿಹಿನೀರು ಪರಿಸರಗಳು, ಅಥವಾ ನೆಲದಡಿ ಬಿಲತೋಡಿ ವಾಸಿಸುತ್ತವೆ.

ಉಲ್ಲೇಖಗಳು

ಪ್ರಾಣಿಗಳು
ಕ್ರೀಡಾಪಟು

ಕ್ರೀಡಾಪಟು ಎಂದರೆ ದೈಹಿಕ ಶಕ್ತಿ, ವೇಗ ಅಥವಾ ಸಹಿಷ್ಣುತೆಯನ್ನು ಒಳಗೊಳ್ಳುವ ಒಂದು ಅಥವಾ ಹೆಚ್ಚು ಕ್ರೀಡೆಗಳಲ್ಲಿ ಸ್ಪರ್ಧಿಸುವ ವ್ಯಕ್ತಿ. ಕುದುರೆ ಸವಾರಿ ಅಥವಾ ವಾಹನ ಚಾಲನೆಯಂತಹ, ಇತರ ಚಟುವಟಿಕೆಗಳಲ್ಲಿ ಭಾಗವಹಿಸುವವರಿಗೆ ಈ ಪದದ ಅನ್ವಯ ಸ್ವಲ್ಪಮಟ್ಟಿಗೆ ವಿವಾದಾಸ್ಪದವಾಗಿದೆ.

ಕ್ರೀಡಾಪಟುಗಳು ವೃತ್ತಿಪರರು ಅಥವಾ ಹವ್ಯಾಸಿಗಳು ಆಗಿರಬಹುದು. ಬಹುತೇಕ ವೃತ್ತಿಪರ ಕ್ರೀಡಾಪಟುಗಳು ವಿಶೇಷವಾಗಿ, ವಿಸ್ತಾರವಾದ ದೈಹಿಕ ತರಬೇತಿ ಮತ್ತು ಕಟ್ಟುನಿಟ್ಟಾದ ವ್ಯಾಯಾಮ, ಜೊತೆಗೆ ಕಟ್ಟುನಿಟ್ಟಾದ ಆಹಾರ ನಿಯಮದಿಂದ ಪಡೆದುಕೊಂಡ ಚೆನ್ನಾಗಿ ಬೆಳೆಸಿಕೊಂಡ ಮೈಕಟ್ಟನ್ನು ಹೊಂದಿರುತ್ತಾರೆ.

ಅವಲೋಕನ
ಸಾಮಾನ್ಯ ಕರ್ಷಣ ವ್ಯಾಯಾಮಗಳನ್ನು ಅಭ್ಯಸಿಸುವ ಕ್ರೀಡಾಪಟುಗಳು ಹೆಚ್ಚಿನ ಸರಾಸರಿ ಎಡ ಕುಹರ ಅಂತ್ಯ-ವ್ಯಾಕೋಚನ ಪರಿಮಾಣವನ್ನು ಹೊಂದಿದ್ದು, ಖಿನ್ನರಾಗುವ ಸಾಧ್ಯತೆ ಕಡಿಮೆಯಿರುತ್ತದೆ. ಅವರ ಶ್ರಮದಾಯಕ ದೈಹಿಕ ಚಟುವಟಿಕೆಗಳ ಕಾರಣ, ಕ್ರೀಡಾಪಟುಗಳು ಸಾಮಾನ್ಯ ಜನರಿಗಿಂತ ಮಾಲೀಷು ಸಲೂನುಗಳಿಗೆ ಭೇಟಿಕೊಡುವ ಮತ್ತು ಮಾಲೀಶು ಚಿಕಿತ್ಸಕರು ಹಾಗೂ ಮಾಲೀಶುಗಾರರಿಂದ ಪಡೆಯುವ ಸೇವೆಗಳಿಗೆ ಪಾವತಿಸುವ ಸಾಧ್ಯತೆ ಬಹಳ ಹೆಚ್ಚು.

ಉಲ್ಲೇಖಗಳು

ಕ್ರೀಡಾ ಶಬ್ದಾವಳಿ
ತಾಳ್ಮೆ

ತಾಳ್ಮೆಯು (ಸಹನೆ, ಸೈರಣೆ) ಕಷ್ಟಕರ ಪ್ರಸಂಗಗಳನ್ನು ಸಹಿಸಿಕೊಳ್ಳುವ ಸಾಮರ್ಥ್ಯ, ಉದಾಹರಣೆಗೆ ವಿಳಂಬದ ಸಂದರ್ಭದಲ್ಲೂ ದೃಢನಿಷ್ಠೆ; ಕೋಪ/ಕಿರಿಕಿರಿಯ ಮೂಲಕ ಪ್ರತಿಕ್ರಿಯಿಸದೆ ಪ್ರಚೋದನೆಯನ್ನು ಸಹಿಸಿಕೊಳ್ಳುವುದು; ಅಥವಾ ಒತ್ತಡದಲ್ಲಿರುವಾಗ ಸೈರಣೆಯಿಂದಿರುವುದು, ವಿಶೇಷವಾಗಿ ದೀರ್ಘಾವಧಿಯ ಕಷ್ಟಗಳು ಎದುರಾದಾಗ. ತಾಳ್ಮೆಯು ಋಣಾತ್ಮಕತೆಯ ಮುನ್ನ ಒಬ್ಬರು ಹೊಂದಿರಬಹುದಾದ ಸಹಿಷ್ಣುತೆಯ ಮಟ್ಟ. ಇದನ್ನು ದೃಢವಾಗಿರುವ ನಡತೆಯ ಲಕ್ಷಣವನ್ನು ಸೂಚಿಸಲೂ ಬಳಸಲಾಗುತ್ತದೆ.

ಹಿಂದೂ ಧರ್ಮದಲ್ಲಿ
ಹಿಂದೂ ಧರ್ಮದಲ್ಲಿ, ತಾಳ್ಮೆ ಮತ್ತು ಸೈರಣೆಯನ್ನು ಅತ್ಯಗತ್ಯ ಸದ್ಗುಣವೆಂದು ಪರಿಗಣಿಸಲಾಗುತ್ತದೆ. ಹಿಂದೂ ಧರ್ಮದ ಪ್ರಾಚೀನ ಸಾಹಿತ್ಯದಲ್ಲಿ, ತಾಳ್ಮೆಯ ಪರಿಕಲ್ಪನೆಯನ್ನು ಪರಿಷಹ ಶಬ್ದವನ್ನು ಬಳಸಿ ಸೂಚಿಸಲಾಗುತ್ತದೆ. ತಾಳ್ಮೆಯನ್ನು ಸೂಚಿಸಲು ಇನ್ನೂ ಹಲವಾರು ಇತರ ಶಬ್ದಗಳಿವೆ ಸಹಿಷ್ಣುತೆ, ತಿತಿಕ್ಷ, ಸಹನಶೀಲತೆ.

ಉಲ್ಲೇಖಗಳು

ಸದ್ಗುಣಗಳು
ಕ್ಷಮೆ

ಕ್ಷಮೆಯು (ಕ್ಷಮಿಸುವಿಕೆ) ಒಂದು ಉದ್ದೇಶಪೂರ್ವಕ ಹಾಗೂ ಸ್ವಯಂಪ್ರೇರಿತ ಪ್ರಕ್ರಿಯೆ. ಈ ಪ್ರಕ್ರಿಯೆಯಿಂದ ಬಲಿಪಶುವು ಒಂದು ಅಪರಾಧದ ಕುರಿತ ಅನಿಸಿಕೆಗಳು ಮತ್ತು ದೃಷ್ಟಿಕೋನದಲ್ಲಿ ಬದಲಾವಣೆಗೆ ಒಳಗಾಗುತ್ತಾನೆ, ಸೇಡಿನಂತಹ ಋಣಾತ್ಮಕ ಭಾವನೆಗಳನ್ನು ಬಿಟ್ಟುಬಿಡುತ್ತಾನೆ, ಕಾನೂನಾತ್ಮಕವಾಗಿ ಅಥವಾ ನೈತಿಕವಾಗಿ ಎಷ್ಟೇ ಸಮರ್ಥನೀಯವಾಗಿದ್ದರೂ, ಅಪರಾಧಿಯಿಂದ ಪ್ರತಿಫಲವನ್ನು ಅಥವಾ ಅಪರಾಧಿಗೆ ಶಿಕ್ಷೆಯನ್ನು ವರ್ಜಿಸುತ್ತಾನೆ, ಮತ್ತು ಹೆಚ್ಚಿನ ಸಾಮರ್ಥ್ಯದಿಂದ ತಪ್ಪಿತಸ್ಥನಿಗೆ ಶುಭವನ್ನು ಬಯಸುತ್ತಾನೆ.

ಮನೋವೈಜ್ಞಾನಿಕ ಪರಿಕಲ್ಪನೆ ಮತ್ತು ಸದ್ಗುಣವಾಗಿ, ಕ್ಷಮೆಯ ಪ್ರಯೋಜನಗಳನ್ನು ಧಾರ್ಮಿಕ ಚಿಂತನೆ, ಸಮಾಜ ವಿಜ್ಞಾನಗಳು ಮತ್ತು ವೈದ್ಯವಿಜ್ಞಾನದಲ್ಲಿ ಅನ್ವೇಷಿಸಲಾಗಿದೆ. ಕ್ಷಮೆಯನ್ನು ಕೇವಲ ಕ್ಷಮಿಸುವ ವ್ಯಕ್ತಿಯ ಅನುಸಾರವಾಗಿ (ತಮ್ಮನ್ನು ತಾವು ಕ್ಷಮಿಸುವುದನ್ನು ಸೇರಿದಂತೆ), ಕ್ಷಮಿಸಲ್ಪಡುವ ವ್ಯಕ್ತಿಯ ಅನುಸಾರವಾಗಿ ಅಥವಾ ಕ್ಷಮಿಸುವವನು ಹಾಗೂ ಕ್ಷಮಿಸಲ್ಪಡುವವನ ನಡುವಿನ ಸಂಬಂಧದ ಅನುಸಾರವಾಗಿ ಪರಿಗಣಿಸಬಹುದು. ಬಹುತೇಕ ಸಂದರ್ಭಗಳಲ್ಲಿ, ಕ್ಷಮೆಯನ್ನು ಪುನಃಸ್ಥಾಪನಾತ್ಮಕ ನ್ಯಾಯದ ಯಾವುದೇ ನಿರೀಕ್ಷೆಯಿಲ್ಲದೆ, ಮತ್ತು ತಪ್ಪಿತಸ್ಥನ ಕಡೆಯಿಂದ ಯಾವುದೇ ಪ್ರತಿಕ್ರಿಯೆಯ ನಿರೀಕ್ಷೆಯಿಲ್ಲದೆ ನೀಡಲಾಗುತ್ತದೆ (ಉದಾಹರಣೆಗೆ, ಒಬ್ಬನು ಮೃತ ಅಥವಾ ಸಂಪರ್ಕರಹಿತ ವ್ಯಕ್ತಿಯನ್ನು ಕ್ಷಮಿಸಬಹುದು).

ಉಲ್ಲೇಖಗಳು

ಸದ್ಗುಣಗಳು
ಕ್ಷಿತಿಜ

ಕ್ಷಿತಿಜವು (ದಿಗಂತ) ಭೂಮಿಯನ್ನು ಆಕಾಶದಿಂದ ಪ್ರತ್ಯೇಕಿಸುವ ಸ್ಪಷ್ಟವಾದ ರೇಖೆ. ಈ ರೇಖೆಯು ಎಲ್ಲ ಗೋಚರ ದಿಕ್ಕುಗಳನ್ನು ಎರಡು ವರ್ಗಗಳಾಗಿ ವಿಭಜಿಸುತ್ತದೆ: ಭೂಮಿಯ ಮೇಲ್ಮೈಯನ್ನು ಛೇದಿಸುವ ದಿಕ್ಕುಗಳು ಮತ್ತು ಛೇದಿಸದ ದಿಕ್ಕುಗಳು. ಕ್ಷಿತಿಜವು ಸಮತಲವಾಗಿರುತ್ತದೆ. ಅನೇಕ ಸ್ಥಳಗಳಲ್ಲಿ, ನಿಜವಾದ ಕ್ಷಿತಿಜವು ಮರಗಳು, ಕಟ್ಟಡಗಳು, ಪರ್ವತಗಳು, ಇತ್ಯಾದಿಗಳಿಂದ ಅಸ್ಪಷ್ಟವಾಗಿರುತ್ತದೆ, ಮತ್ತು ಭೂಮಿ ಹಾಗೂ ಆಕಾಶದ ಪರಿಣಾಮಸ್ವರೂಪ ಛೇದನವನ್ನು ಗೋಚರ ಕ್ಷಿತಿಜವೆಂದು ಕರೆಯಲಾಗುತ್ತದೆ. ಕಡಲತೀರದಿಂದ ಸಮುದ್ರವನ್ನು ನೋಡುವಾಗ, ಕ್ಷಿತಿಜಕ್ಕೆ ಅತ್ಯಂತ ಹತ್ತಿರವಿರುವ ಸಮುದ್ರದ ಭಾಗವನ್ನು ಆಫ಼ಿಂಗ್ ಎಂದು ಕರೆಯಲಾಗುತ್ತದೆ.

ಉಪಯೋಗ
ಐತಿಹಾಸಿಕವಾಗಿ, ಗೋಚರ ಕ್ಷಿತಿಜದ ದೂರವು ದೀರ್ಘ ಕಾಲದಿಂದ ಬದುಕುಳಿಯುವಿಕೆ ಮತ್ತು ಯಶಸ್ವಿ ಸಂಚಾರಕ್ಕೆ ಮಹತ್ವದ್ದಾಗಿದೆ, ವಿಶೇಷವಾಗಿ ಸಮುದ್ರದಲ್ಲಿ, ಏಕೆಂದರೆ ಇದು ಒಬ್ಬ ವೀಕ್ಷಕನ ಗರಿಷ್ಠ ದೃಷ್ಟಿವ್ಯಾಪ್ತಿಯನ್ನು ಮತ್ತು ಹಾಗಾಗಿ ಸಂವಹನದ ವ್ಯಾಪ್ತಿಯನ್ನು ನಿರ್ಧರಿಸುತ್ತಿತ್ತು. ಈ ವ್ಯಾಪ್ತಿಯು ಸುರಕ್ಷತೆ ಹಾಗೂ ಮಾಹಿತಿ ಪ್ರಸಾರಕ್ಕೆ ಸ್ಪಷ್ಟ ಪರಿಣಾಮಗಳನ್ನು ಸೂಚಿಸುತ್ತಿತ್ತು.

ಉಲ್ಲೇಖಗಳು

ನಿರ್ದೇಶಾಂಕ ವ್ಯವಸ್ಥೆ
ಕೆ.ಆರ್ ಮೀರಾ

ಕೆ.ಆರ್ ಮೀರಾ ಅವರು ಮಲಯಾಳಂ ಲೇಖಕಿ. ಇವರು ಕೇರಳದ ಕೊಲ್ಲಂ ಜಿಲ್ಲೆಯ ಶಾಸ್ತಂಕೊಟ್ಟದಲ್ಲಿ ೧೯೭೦ರ ಫೆಬ್ರವರಿ ೧೯ರಂದು ಜನಿಸಿದರು. ಆರಂಭದಲ್ಲಿ ಮಲಯಾಳ ಮನೋರಮ ಪತ್ರಿಕೆಯಲ್ಲಿ ಪತ್ರಕರ್ತರಾಗಿದ್ದರು ನಂತರ ಹೆಚ್ಚಾಗಿ ಬರವಣಿಗೆಯಲ್ಲಿ ತೊಡಗಿಸಿಕೊಂಡರು.

ಆರಂಭಿಕ ಜೀವನ ಮತ್ತು ಕುಟುಂಬ
ಕೆ.ಆರ್ ಮೀರಾ ಅವರು ಕೇರಳದ ಕೊಲ್ಲಂ ಜಿಲ್ಲೆಯ ಶಾಸ್ತಂಕೊಟ್ಟದಲ್ಲಿ ಜನಿಸಿದರು. ಇವರ ತಂದೆ ರಾಮಚಂದ್ರನ್ ಪಿಳ್ಳೈ ಮತ್ತು ತಾಯಿ ಅಮೃತಾಕುಮಾರಿ. ಅವರು ಸಸ್ತಮ್ಕೊಟ್ಟಾ ಡಿ.ಬಿ ಕಾಲೇಜಿನಿಂದ ತಮ್ಮ ಪೂರ್ವಾಭ್ಯಾಸವನ್ನು ಪೂರ್ಣಗೊಳಿಸಿದರು. ಅವರು ತಮಿಳುನಾಡಿನ ಗಾಂಧಿಗ್ರಾಮ ಗ್ರಾಮೀಣ ಇನ್ಸ್ಟಿಟ್ಯೂಟ್ನಲ್ಲಿ ಕಮ್ಯುನಿಕೇಟ್ ಇಂಗ್ಲೀಷ್ನಲ್ಲಿ ಸ್ನಾತಕೋತ್ತರ ಪದವಿಯನ್ನು ಪಡೆದರು. ಮೀರಾ ಅವರ ಪತಿ ಮನೋರಮಾದ ಪತ್ರಕರ್ತ ದಿಲೀಪ್ ಎಮ್. ಎಸ್. ಇವರ ಪುತ್ರಿಯ ಹೆಸರು ಶ್ರುತಿ.

ವೃತ್ತಿ ಜೀವನ
೧೯೯೩ರಲ್ಲಿ ಕೊಟ್ಟಾಯಂ ಮೂಲದ ಮಲಯಾಳಂ ದೈನಂದಿನ ಮಲಯಾಳ ಮನೋರಮಾದಲ್ಲಿ ಪತ್ರಕರ್ತರಾಗಿ ಅವರು ಸೇರಿಕೊಂಡರು. ಒಮ್ಮೆ ಅವರ ಕಥೆಗಳು ಪ್ರಕಟವಾದಾಗ ಮತ್ತು ಉತ್ತಮವಾಗಿ ಸ್ವೀಕರಿಸಲ್ಪಟ್ಟ ನಂತರ ಅವರು ಪತ್ರಿಕೋದ್ಯಮವನ್ನು ೨೦೦೬ರಲ್ಲಿ ಕೈಬಿಟ್ಟರು ಮತ್ತು ಲೇಖಕರಾಗಿ ರೂಪಾಂತರಿಸಿದರು. ಅವರು ರಾಜಿನಾಮೆ ನೀಡಿದಾಗ ಮನೋರಮಾದ ಹಿರಿಯ ಉಪ ಸಂಪಾದಕರಾಗಿದ್ದರು.ಮೀರಾ ಅವರು ೨೦೦೧ರಲ್ಲಿ ಕಾದಂಬರಿಯನ್ನು ಬರೆಯಲಾರಂಭಿಸಿದರು. ೨೦೦೨ರಲ್ಲಿ ಅವರ ಮೊದಲ ಸಣ್ಣಕಥಾ ಸಂಗ್ರಹ ಒರ್ಮಯ್ಡ್ ನಜಂಬು ಪ್ರಕಟವಾಯಿತು. ಈ ಸಂಗ್ರಹವು ಕೇರಳ ಸಾಹಿತ್ಯ ಅಕಾಡೆಮಿ ಮತ್ತು ಅಂಕಾನಮ್ ಲಿಟರರಿ ಅವಾರ್ಡ್ ಸ್ಥಾಪಿಸಿದ ಗೀತಾ ಹಿರಿಯಾನಿಯಾ ಎಂಡೋಮೆಂಟ್ ಪ್ರಶಸ್ತಿಯನ್ನು ಗೆದ್ದುಕೊಂಡಿತು. ಅವರ ಪುಸ್ತಕ ಮೊಹಮಂಜಜವ ೨೦೦೪ರಲ್ಲಿ ಪ್ರಕಟಗೊಂಡಿತು. ಜೆ.ಡೆವಿಕಾ ಅವರು ಈ ಪುಸ್ತಕವನ್ನು ಯೆಲ್ಲೊ ದ ಕಲರ್ ಆಫ್ ಲಾಂಗಿಂಗ್ ಎಂದು ಭಾಷಾಂತರಿಸಿದರು.

ಕಾದಂಬರಿಗಳು
ನೆಥ್ರೊಮೆಲನಾಮ್
ಮೀರಾಸುಧು [ಲವ್ ಪಾಯ್ಸನ್]
ಯುಡಾಸಿಂಟ್ ಸುವಶ್ಯಾಮ್ [ಯೂಡಾಸ್ ಸುವಾರ್ತೆ]
ಮಲಕಾಯುಡು ಮರುಕುಕಲ್
ಕರೀನೆಲಾ
ಆ ಮ್ಯಾರಥೈಯಮ್ ಮರಾನು ಮರಾನು ನುನ್
ಅರಚಾರ್ 
ಸೂರ್ಯನೆ ಅನಿಂಜ ಒರು ಸ್ಹರಿ

ಸಣ್ಣ ಕಥೆಗಳು
ಸರ್ಪಯಾಜಮ್ ಜಿ (೨೦೦೧)
ಒರ್ಮಾಯ್ಡ್ ನಜಂಬುಬು (೨೦೦೨) (ದಿ ವೆನ್ ಆಫ್ ಮೆಮರಿ)
ಮೊಹಾ ಮಾಂಜಾ (೨೦೦೪) (ಯೆಲ್ಲೋ ದ ಕಲರ್ ಆಫ್ ಲಾಂಗಿಂಗ್)
ಏವ್ ಮಾರಿಯಾ
ಕೆ. ಆರ್. ಮೀರಾಯುದ್ ಕಥಕ್ಕಲ್
ಗಿಲ್ಲೊಟಿನ್
ಮೀರಾಯ್ಡೆ ನವೆಲ್ಲಕಲ್ (೨೦೧೪)
ಪೆನ್ಪಾನ್ಜಾಟಂದ್ರಂ (೨೦೧೬)
ಭಗವಂತ ಮರಣಮ್ (೨೦೧೭)

ಪ್ರಶಸ್ತಿ ಪುರಸ್ಕಾರಗಳು
೧೯೯೮: ಪತ್ರಿಕೋದ್ಯಮಕ್ಕಾಗಿ ಪಿಯುಸಿಎಲ್ ಮಾನವ ಹಕ್ಕುಗಳ ರಾಷ್ಟ್ರೀಯ ಪ್ರಶಸ್ತಿ
೧೯೯೮: ಚೌರ ಪರಮೇಶ್ವರನ್ ಪ್ರಶಸ್ತಿ
೨೦೦೧: ಮಕ್ಕಳ ಹಕ್ಕುಗಳಿಗಾಗಿ ದೀಪಾಲಯ ರಾಷ್ಟ್ರೀಯ ಪತ್ರಿಕೋದ್ಯಮ ಪ್ರಶಸ್ತಿ
೨೦೦೪: ಲಲಿತಾಂಬಿಕ ಸಾಹಿತ್ಯ ಪ್ರಶಸ್ತಿ
೨೦೦೪: ಕೇರಳ ಸಾಹಿತ್ಯ ಅಕಾಡೆಮಿಯಿಂದ ಒರ್ಮಯೆಡ್ ನಜಾಂಪು ಕೃತಿಗೆ ಗೀತಾ ಹಿರಿಯಾನ್ಯ ಎಂಡೋವ್ಮೆಂಟ್ ಪ್ರಶಸ್ತಿ
೨೦೦೪: ಒರ್ಮಾಯ್ಡ್ ನಜಾಂಪು ಕೃತಿಗೆ ಅಂಕಾನಮ್ ಲಿಟರರಿ ಅವಾರ್ಡ್
೨೦೦೬: ಕೇರಳ ವರ್ಮಾ ಕಥಾ ಪುರಸ್ಕಾರ
೨೦೦೬: ಇ.ವಿ.ಕೃಷ್ಣ ಪಿಳ್ಳೈ ಸ್ಮಾರಕ ಸಾಹಿತ್ಯ ಪ್ರಶಸ್ತಿ
೨೦೦೬: ಥೋಪಿಲ್ ರವಿ ಸ್ಮಾರಕ ಸಾಹಿತ್ಯ ಪ್ರಶಸ್ತಿ
೨೦೦೯: ಕಥೆಗಾಗಿ ಕೇರಳ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ
೨೦೧೩: ಒಡಕ್ಕುಳಲ್ ಪ್ರಶಸ್ತಿ
೨೦೧೩: ಕಾದಂಬರಿಗಾಗಿ ಕೇರಳ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ
೨೦೧೪: ವಯಲಾರ್ ಪ್ರಶಸ್ತಿ
೨೦೧೫: ಓಮನ್ ಕೇರಳ ಸಾಹಿತ್ಯ ಪುರಸ್ಕಾರ
೨೦೧೫: ಕೇಂದ್ರ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ
೨೦೧೬: ದಕ್ಷಿಣ ಏಷ್ಯಾದ ಸಾಹಿತ್ಯಕ್ಕಾಗಿ ಡಿಎಸ್ಸಿ ಪ್ರಶಸ್ತಿಗೆ ಆಯ್ಕೆ ಮಾಡಲಾಗಿದೆ
೨೦೧೮: ಮುಟ್ಟತು ವರ್ಕೈ ಪ್ರಶಸ್ತಿ

ಉಲ್ಲೇಖಗಳು

ಕವಯಿತ್ರಿ
ಮಲಯಾಳಂ ಭಾಷೆಯ ಲೇಖಕರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಒಕ್ಕಲು ಜಮೀನು

ಒಕ್ಕಲು ಜಮೀನು (ಕೃಷಿಕ್ಷೇತ್ರ, ಹೊಲ, ಗದ್ದೆ) ಪ್ರಧಾನವಾಗಿ ಕೃಷಿ ಪ್ರಕ್ರಿಯೆಗಳಿಗೆ ಮೀಸಲಿಡಲಾದ ಭೂಪ್ರದೇಶ. ಆಹಾರ ಮತ್ತು ಇತರ ಬೆಳೆಗಳನ್ನು ಉತ್ಪಾದಿಸುವುದು ಇವುಗಳ ಪ್ರಧಾನ ಉದ್ದೇಶವಾಗಿದೆ; ಆಹಾರ ಉತ್ಪಾದನೆಯಲ್ಲಿ ಇದು ಮೂಲಭೂತ ಸೌಕರ್ಯವಾಗಿದೆ. ಈ ಪದವನ್ನು ವಿಶೇಷೀಕೃತ ಘಟಕಗಳಿಗೆ ಬಳಸಲಾಗುತ್ತದೆ, ಉದಾಹರಣೆಗೆ, ಕೃಷಿಯೋಗ್ಯ ಜಮೀನು, ತರಕಾರಿ ಜಮೀನುಗಳು, ಹಣ್ಣಿನ ಜಮೀನುಗಳು, ಮತ್ತು ನೈಸರ್ಗಿಕ ನಾರುಗಳು, ಜೈವಿಕ ಇಂಧನಗಳು ಮತ್ತು ಇತರ ದ್ರವ್ಯಗಳ ಉತ್ಪಾದನೆಗೆ ಬಳಸಲಾದ ಜಮೀನು. ಈ ಪದವು ಜಾನುವಾರು ಕ್ಷೇತ್ರಗಳು, ಗೋಮಾಳಗಳು, ಹಣ್ಣುತೋಟಗಳು, ನೆಡುತೋಪುಗಳು ಹಾಗೂ ಎಸ್ಟೇಟುಗಳು, ಸಣ್ಣ ಜಮೀನುಗಳು ಹಾಗೂ ಹವ್ಯಾಸ ಜಮೀನುಗಳು, ಮತ್ತು ತೋಟದ ಮನೆ ಹಾಗೂ ಕೃಷಿ ಕಟ್ಟಡಗಳನ್ನು ಒಳಗೊಳ್ಳುತ್ತದೆ.

ಒಕ್ಕಲು ಜಮೀನುಗಳ ಪ್ರಕಾರಗಳು
ಒಕ್ಕಲು ಜಮೀನು ಒಬ್ಬನೇ ವ್ಯಕ್ತಿ, ಕುಟುಂಬ, ಸಮುದಾಯ, ನಿಗಮ ಅಥವಾ ಕಂಪನಿಯ ಒಡೆತನದಲ್ಲಿರಬಹುದು ಮತ್ತು ನಿರ್ವಹಿಸಲ್ಪಡಬಹುದು. ಒಕ್ಕಲು ಜಮೀನು ಒಂದು ಅಥವಾ ಹಲವು ಪ್ರಕಾರಗಳ ಬೆಳೆಗಳನ್ನು ಉತ್ಪಾದಿಸಬಹುದು, ಮತ್ತು ಹೆಕ್ಟೇರಿನ ಅಲ್ಪಭಾಗದಿಂದ ಹಿಡಿದು ಹಲವು ಸಾವಿರ ಹೆಕ್ಟೇರುಗಳವರೆಗೆ ಯಾವುದೇ ಗಾತ್ರದ ಹಿಡುವಳಿಯಾಗಿರಬಹುದು.

ಉಲ್ಲೇಖಗಳು

ಕೃಷಿ ಜಮೀನು
ತೀರ್ಥಕ್ಷೇತ್ರ

ವೇದದಲ್ಲಿ ಪುಣ್ಯಫಲಪ್ರದಗಳಾದ ಯಜ್ಞಗಳು ವಿಧೇಯವಾಗಿವೆ. ಆದರೆ ಎಲ್ಲರೂ ಯಜ್ಞಗಳನ್ನು ಮಾಡಲು ಸಾಧ್ಯವಿಲ್ಲ. ಆದಕಾರಣ ಋಷಿಗಳು ಎಲ್ಲರಿಗೂ ಉತ್ತಮ ಫಲಗಳನ್ನು ನೀಡುವ ತೀರ್ಥಗಳಿಂದ ಕೂಡಿದ ಕ್ಷೇತ್ರಗಳನ್ನು ತಿಳಿಸಿ ಈ ಕ್ಷೇತ್ರಗಳಿಗೆ ಹೋಗಿ ಸ್ನಾನ ಶ್ರಾದ್ಧಾದಿಗಳನ್ನು ಮಾಡಬೇಕೆಂದೂ ತೀರ್ಥಾಭಿಗಮನಂ ಪುಣ್ಯಂ ಯಜ್ಞೈರಪಿ ವಿಶಿಷ್ಯತೆ ಎಂದೂ ತಿಳಿಸಿರುತ್ತಾರೆ. ಇವುಗಳನ್ನು ತೀರ್ಥಕ್ಷೇತ್ರಗಳೆಂದು ಕರೆಯಲಾಗುತ್ತದೆ. ಋಷಿಗಳು ತಿಳಿಸಿರುವ ಎಲ್ಲ ತೀರ್ಥಕ್ಷೇತ್ರಗಳೂ ಪಾಪನಿವಾರಕಗಳಾದರೂ ಅವುಗಳಲ್ಲಿ ಪರಸ್ಪರ ಸಾಪೇಕ್ಷತೆ ಇರುವುದಿಲ್ಲ. ಕೆಲವು ತೀರ್ಥಕ್ಷೇತ್ರಗಳ ನಾಮಸ್ಮರಣ ಮಾತ್ರದಿಂದಲೇ ಪಾಪಗಳು ದೂರವಾಗುತ್ತವೆ ಎಂದು ತಿಳಿಸಿರುತ್ತಾರೆ.

ಸ್ವರ್ಗ ಮತ್ರ್ಯ ರಸಾತಲ ದೈವ ಎಂದು ಲೋಕಭೇದದಿಂದ ತೀರ್ಥಕ್ಷೇತ್ರಗಳು ನಾಲ್ಕು ವಿಧ. ಇವುಗಳಲ್ಲಿ ಮತ್ರ್ಯ ಲೋಕದಲ್ಲಿರುವ ತೀರ್ಥಕ್ಷೇತ್ರಗಳೂ ದೈವ ಅಸುರ ಆರ್ಷ ಮಾನುಷ ಎಂದು ನಾಲ್ಕು ಬಗೆ. ಬ್ರಹ್ಮ ವಿಷ್ಣು ಶಿವಾದಿ ದೇವ ನಿರ್ಮಿತವಾದುವು ದೈವ ತೀರ್ಥಕ್ಷೇತ್ರಗಳು. ವಾರಾಣಸಿ ಪ್ರಭಾಸ ಪುಷ್ಕರ ಮೊದಲಾದುವು ದೈವ ನಿರ್ಮಿತ ಕ್ಷೇತ್ರಗಳು. ಹೀಗೆಯೇ ಹಿಮವತ್ಪರ್ವತವನ್ನಾಶ್ರಯಿಸಿರುವ ಸರಸ್ವತೀ ಗಂಗಾ ನರ್ಮದಾ ಈ ಮೂರೂ ನದಿಗಳೂ ಬ್ರಹ್ಮ ವಿಷ್ಣು ಈಶ್ವರರೂಪ ತ್ರಿದೈವತಾತ್ಮಕ ನದಿಗಳು (ತೀರ್ಥಕ್ಷೇತ್ರಗಳು). ಕೇನಾಪಿ ನ ಕೃತಂ ಯತ್ರ ದೇವಖಾತಮಿತಿ ಸ್ಮೃತಂ ಎಂದು ತಿಳಿಸಿರುವಂತೆ ಈ ತೀರ್ಥಕ್ಷೇತ್ರಗಳು ಯಾರಿಂದಲೂ ನಿರ್ಮಿತವಾದವುಗಳಲ್ಲ.

ಗಯಾಸುರ ನಿರ್ಮಿತವಾದುದು ಗಯಾಕ್ಷೇತ್ರ. ಇದರಂತೆ ವಿವಿಧ ಅಸುರರಿಂದ ನಿರ್ಮಿತವಾದ ಕ್ಷೇತ್ರಗಳಿವೆ. ಋಷಿಗಳಿಂದ ಪ್ರತಿಷ್ಠಿತವಾದುವು ಆರ್ಷತೀರ್ಥಕ್ಷೇತ್ರಗಳು. ಚಂದ್ರಸೂರ್ಯ ವಂಶಗಳ ರಾಜರಿಂದ ನಿರ್ಮಿತವಾದುವು ಮಾನುಷ ತೀರ್ಥಕ್ಷೇತ್ರಗಳು. ಈ ತೀರ್ಥಕ್ಷೇತ್ರಗಳನ್ನೇ ಭೌಮಾಂತರಿಕ್ಷ ತ್ರಿಲೋಕಸ್ಥಿತಿ ಭೇದದಿಂದ ಮೂರುವಿಧವಾಗಿ ಪೃಥಿವ್ಯಾಂ ನೈಮಿಷಂ ತೀರ್ಥಮಂತರಿಕ್ಷೇ ಚಪುಷ್ಕರಂ ತ್ರಯಾಣಾಮಪಿ ಲೋಕಾನಾಂ ಕುರುಕ್ಷೇತ್ರಂ ವಿಶಾಂಪತೇ ಎಂದು ಪರಿಗಣಿಸಿದ್ದಾರೆ. ತೀರ್ಥಕ್ಷೇತ್ರ ನಾಮಸ್ಮರಣ, ನಾಮಕೀರ್ತನ, ಸಂದರ್ಶನ, ಕ್ಷೇತ್ರದಲ್ಲಿ ಸ್ನಾನದಾನ ಶ್ರಾದ್ಧಾದಿಗಳಿಂದ ಪುಣ್ಯಫಲ ಲಭಿಸುತ್ತದೆ.

ಪ್ರತಿಯೊಂದು ದಿವ್ಯಕ್ಷೇತ್ರದಲ್ಲೂ ಎಂಟು ತೀರ್ಥಗಳಿವೆ. ಇವನ್ನು ಅಷ್ಟಾಕ್ಷರೀ ಸ್ವರೂಪವೆಂದು ಪರಿಗಣಿಸಿರುತ್ತಾರೆ. ಸಾಮಾನ್ಯವಾಗಿ ಕಾರ್ತಿಕ ಮಾಸದಲ್ಲಿ ಈ ತೀರ್ಥಗಳಲ್ಲಿ ಜಲಸಮೃದ್ಧಿ ಇರುತ್ತದೆ. ಆ ತಿಂಗಳಿನಲ್ಲಿ ಕ್ಷೇತ್ರದಲ್ಲಿರುವ ದೇವರಿಗೆ ಈ ತೀರ್ಥಗಳಲ್ಲಿ ಅಭಿಷೇಕ ನಡೆಯುತ್ತದೆ. ಭಕ್ತರೂ ಆ ಕಾಲದಲ್ಲಿ ಆಯಾ ತೀರ್ಥಗಳಲ್ಲಿ ಸ್ನಾನಮಾಡಿ ಪುನೀತರಾಗುತ್ತಾರೆ. ಈ ಎಂಟು ತೀರ್ಥಗಳಿಗೆ ಅಷ್ಟ ತೀರ್ಥವೆಂದೂ ಈ ಉತ್ಸವಕ್ಕೆ ಅಷ್ಟತೀರ್ಥೋತ್ಸವ ಎಂದೂ ಹೆಸರಿದೆ. ಈ ತೀರ್ಥಸ್ನಾನರೂಪವಾದ ಉತ್ಸವ ಇಂದಿಗೂ ನಡೆಯುವುದು ರೂಢಿಯಲ್ಲಿದೆ.

ಹಿಂದೂ ತೀರ್ಥಕ್ಷೇತ್ರಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ನಾರುಬಟ್ಟೆ

ನಾರುಬಟ್ಟೆಯು (ನಾರುಮಡಿ, ಕ್ಷೌಮ) ಅಗಸೆನಾರು ಸಸ್ಯದ ನಾರುಗಳಿಂದ ತಯಾರಿಸಲಾದ ಬಟ್ಟೆ. ನಾರುಬಟ್ಟೆಯನ್ನು ತಯಾರಿಸುವುದು ಶ್ರಮದಾಯಕವಾದರೂ, ಎಳೆಯು ಬಹಳ ಗಟ್ಟಿಯಾಗಿದ್ದು, ಹೀರಿಕೊಳ್ಳುವ ಗುಣ ಹೊಂದಿದೆ ಮತ್ತು ಹತ್ತಿಗಿಂತ ಬೇಗನೇ ಒಣಗುತ್ತದೆ. ನಾರುಬಟ್ಟೆಯಿಂದ ತಯಾರಿಸಿದ ಉಡುಪುಗಳು ಬಿಸಿ ಮತ್ತು ಆರ್ದ್ರ ವಾತಾವರಣದಲ್ಲಿ ಅವುಗಳ ಅಸಾಧಾರಣ ತಂಪುಗುಣ ಮತ್ತು ತಾಜಾತನಕ್ಕೆ ಮನ್ನಣೆ ಪಡೆದಿವೆ.

ನಾರುಬಟ್ಟೆಯ ಜವಳಿಗಳು ವಿಶ್ವದಲ್ಲಿನ ಅತ್ಯಂತ ಹಳೆಯ ಜವಳಿಗಳಲ್ಲಿ ಕೆಲವು ಎಂದು ಕಾಣಿಸುತ್ತದೆ: ಅವುಗಳ ಇತಿಹಾಸ ಅನೇಕ ಸಾವಿರಾರು ವರ್ಷಗಳಷ್ಟು ಹಿಂದಕ್ಕೆ ಹೋಗುತ್ತದೆ. ಸುಮಾರು ಕ್ರಿ.ಪೂ. ೮೦೦೦ ದ ಕಾಲಮಾನದ್ದೆಂದು ನಿರ್ಧರಿತವಾದ ಹುಲ್ಲಿನ ತುಂಡುಗಳು, ಬೀಜಗಳು, ನಾರುಗಳು, ನೂಲುಗಳು ಮತ್ತು ವಿವಿಧ ಬಗೆಯ ಬಟ್ಟೆಗಳನ್ನು ಸ್ವಿಸ್ ಕೆರೆ ನಿವಾಸಗಳಲ್ಲಿ ಪತ್ತೆಹಚ್ಚಲಾಗಿದೆ. ಜಾರ್ಜದಲ್ಲಿನ ಒಂದು ಪ್ರಾಗೈತಿಹಾಸಿಕ ಗುಹೆಯಲ್ಲಿ ಕಂಡುಬಂದ ಬಣ್ಣಹಾಕಿದ ಅಗಸೆನಾರು ಸಸ್ಯದ ನಾರುಗಳು, ಕಾಡು ಅಗಸೆನಾರಿನಿಂದ ನೇಯ್ದ ನಾರುಬಟ್ಟೆಯ ವಸ್ತ್ರಗಳ ಬಳಕೆಯು ಇನ್ನೂ ಹಿಂದಿನ ಕಾಲಮಾನದ್ದು (೩೬,೦೦ ಬಿಪಿ) ಇರಬಹುದೆಂದು ಸೂಚಿಸುತ್ತವೆ.

ಉಲ್ಲೇಖಗಳು

ನೇಯ್ದ ಬಟ್ಟೆಗಳು
ಕ್ಷೌರ

ಕ್ಷೌರ (ವಪನ) ಎಂದರೆ ಒಬ್ಬ ವ್ಯಕ್ತಿಯ ತಲೆಗೂದಲನ್ನು ಬೋಳಿಸುವ ಅಭ್ಯಾಸ. ವಿಭಿನ್ನ ಕಾಲಗಳು ಮತ್ತು ಸ್ಥಳಗಳಲ್ಲಿ, ಜನರು ತಮ್ಮ ತಲೆಯ ಎಲ್ಲ ಅಥವಾ ಭಾಗಶಃ ಕೂದಲನ್ನು ಬೋಳಿಸಿಕೊಂಡಿದ್ದಾರೆ. ಇವುಗಳ ವೈವಿಧ್ಯಮಯ ಕಾರಣಗಳಲ್ಲಿ ವ್ಯವಹಾರ್ಯತೆ, ಅನುಕೂಲ, ಕಡಿಮೆ ನಿರ್ವಹಣಾ ವೆಚ್ಚ, ಫ಼್ಯಾಷನ್, ಸ್ಟೈಲ್, ಧರ್ಮ, ಸಂಸ್ಕೃತಿ, ಮತ್ತು ಸೌಂದರ್ಯ ಸೇರಿವೆ.

ಸೈನ್ಯದಲ್ಲಿ
ತಲೆಯನ್ನು ಬೋಳಿಸುವ ಅಭ್ಯಾಸವನ್ನು ಸೈನ್ಯದಲ್ಲಿ ಬಳಸಲಾಗಿದೆ. ಕೆಲವೊಮ್ಮೆ ಇದನ್ನು ಸ್ವಚ್ಛತೆಯ ಕಾರಣಗಳಿಗಾಗಿ ಎಂದು ವಿವರಿಸಲಾಗುತ್ತದೆಯಾದರೂ, ಕಟ್ಟುನಿಟ್ಟಿನ, ಶಿಸ್ತಿನ ಅನುವರ್ತನೆಯ ಅಭಿಪ್ರಾಯ ಮೂಡಿಸುವುದು ಖಂಡಿತವಾಗಿಯೂ ಒಂದು ಅಂಶವಿರಬಹುದು.

ಧಾರ್ಮಿಕ ಕಾರಣಗಳು
ಅನೇಕ ಬೌದ್ಧರು, ಹಜ್ ಯಾತ್ರಿಗಳು ಮತ್ತು ವೈಷ್ಣವರು, ವಿಶೇಷವಾಗಿ ಹರೇ ಕೃಷ್ಣ ಚಳುವಳಿಯ ಸದಸ್ಯರು, ತಮ್ಮ ತಲೆಗಳನ್ನು ಬೋಳಿಸಿಕೊಳ್ಳುತ್ತಾರೆ.

ಕೆಲವು ಹಿಂದೂ ಮತ್ತು ಬಹುತೇಕ ಬೌದ್ಧ ಭಿಕ್ಕುಗಳು ಮತ್ತು ಸಂನ್ಯಾಸಿನಿಗಳು ತಮ್ಮ ಪಂಥವನ್ನು ಪ್ರವೇಶಿಸಿದ ನಂತರ ತಮ್ಮ ತಲೆಗಳನ್ನು ಬೋಳಿಸಿಕೊಳ್ಳುತ್ತಾರೆ, ಮತ್ತು ಕೊರಿಯಾದ ಬೌದ್ಧ ಭಿಕ್ಕುಗಳು ಹಾಗೂ ಸಂನ್ಯಾಸಿನಿಯರು ತಮ್ಮ ತಲೆಗಳನ್ನು ಪ್ರತಿ ೧೫ ದಿನಗಳಿಗೊಮ್ಮೆ ಬೋಳಿಸಿಕೊಳ್ಳುತ್ತಾರೆ.

ಉಲ್ಲೇಖಗಳು

ಕೂದಲು ತೆಗೆಯುವಿಕೆ
ಗಂಧರ್ವ

ಗಂಧರ್ವರು ಇತಿಹಾಸ ಪುರಾಣಗಳಲ್ಲಿ ಕಿನ್ನರರು, ಕಿಂಪುರುಷರಂತೆ ಪ್ರಸಿದ್ಧರಾದ ಒಂದು ಬಗೆಯ ಜನ. ಇವರನ್ನು ದೇವಯೋನಿಗಳು, ದೇವಗಾಯಕರು, ದೇವೀಮೂಲವುಳ್ಳವರು ಎಂದು ಕರೆಯುತ್ತಾರೆ. ಗಂಧರ್ವ ಶಬ್ದ ಋಗ್ವೇದದಲ್ಲಿ ಹಲವೆಡೆಗಳಲ್ಲಿ ಬರುತ್ತದೆ. ಅದರ ಪ್ರಕಾರ ವಿಶ್ವಾವಸು ಅಲ್ಲಿನ ಗಂಧರ್ವ. ಈತನಿಗೆ ವಾಯುಕೇಶನೆಂತಲೂ ಹೆಸರು. ಆಕಾಶ, ಈತನ ನೆಲೆ. ಸ್ವರ್ಗಲೋಕದ ಸೋಮರಸದ ರಕ್ಷಣೆಯ ಭಾರ ಈತನದು. ಕೆಲವು ಕಡೆ ಸ್ವರ್ಗದ ಗಂಧರ್ವ ಚಂದ್ರನೇ (ಸೋಮ) ಎಂಬ ಭಾವನೆಯೂ ಬರುತ್ತದೆ. ಪ್ರಪ್ರಥಮ ಮಾವವ್ಯಕ್ತಿಗಳಾದ ಯಮಯಮಿಯರಿಗೆ ತಂದೆ ಗಂಧರ್ವ. ಅಥರ್ವವೇದದ ಪ್ರಕಾರ ಹೆಂಗಸರ ವಶೀಕರಣ ಈತನ ಅಪೂರ್ವಶಕ್ತಿ. ಈ ಕಾರಣದಿಂದಲೇ ವೈವಾಹಿಕ ಸಂದರ್ಭಗಳಲ್ಲಿ ಗಂಧರ್ವನನ್ನು ಸ್ತುತಿಸಿ ಆಹ್ವಾನಿಸುತ್ತಿದ್ದರು. ಇವೇ ಗಂಧರ್ವರ ಸಾಮಾನ್ಯ ಗುಣಗಳು.

ವೇದಗಳಲ್ಲಿ ವರುಣ ಗಂಧರ್ವರಾಜ. ಸೋಮ ಅಪ್ಸರೆಸೆಯರು ಇವನ ಅಧೀನ. ಗಂಧರ್ವರು ಅನೇಕ ದೈವಿಕರಹಸ್ಯಗಳನ್ನು ಬಲ್ಲವರೆಂದೂ ಬ್ರಹ್ಮಾಂಡವನ್ನು ಅಳತೆಮಾಡಿ ದೇವತೆಗಳೆ ಸಂಚಾರಕ್ಕೆ ಆಗಮಾಡಿದವರೆಂದೂ ಹೇಳಲಾಗಿದೆ. ಅಥರ್ವವೇದದಲ್ಲಿ ಗಂಧರ್ವರೂ ಅಪ್ಸರಸೆಯರೂ ಹೆಸರಿಸಲ್ಪಟ್ಟಿದ್ದಾರೆ. ಅಥರ್ವವೇದದ ಪ್ರಕಾರ ಇವರು ಅನೇಕ ಔಷಧಿಗಳನ್ನು ಬಲ್ಲವರು. ತಪಃಶಕ್ತಿಯ ಮಾರ್ಗದರ್ಶಕರು. ಕನ್ಯೆಯರನ್ನು ಹಿಂಬಾಲಿಸುವುದು ಇವರ ಚಟ. ಋತುಮತಿಯಾದ ಕನ್ಯೆಯರು ಇವರ ಅಧೀನ. ಪಿಶಾಚರು ರಾಕ್ಷಸರು ಮುಂತಾದವರಿಗೆ ಹೆದರುವಂತೆ ಗಂಧರ್ವರಿಗೂ ಜನ ಹೆದರುತ್ತಿದ್ದರು. ಭಯ ನಿವಾರಣೆಗಾಗಿ ತಾಯಿತ ಕಟ್ಟಿಕೊಳ್ಳುತ್ತಿದ್ದರು. ಇವರನ್ನು ಸುಂದರಾಂಗರೆಂದೂ ಕುಬ್ಜರೆಂದೂ ಮೃಸ್ವರೂಪಿಗಳೆಂದೂ ವರ್ಣಿಸಲಾಗಿದೆ.

ಇತಿಹಾಸ, ಪುರಾಣಗಳಲ್ಲಿ ಬರುವ ಇವರು ಸ್ವರ್ಗದ ಗಾಯಕರು. ಇಂದ್ರನ ಸಭೆಯಲ್ಲಿನ ವಾದ್ಯಗೋಷ್ಠಿ ಇವರದು. ಇವರ ಕಲೆ ಸಂಗೀತ. ಇದೇ ಗಾಂಧರ್ವವೆಂಬ ಉಪವೇದವೆನಿಸಿದೆ. ಚಿತ್ರರಥ ಇವರ ಪ್ರಭು. ಜೈನಾಗಮಗಳ ಅಷ್ಟಗಣಗಳಲ್ಲಿ ಗಂಧರ್ವರೂ ಒಂದು ಗುಣ. ಹದಿನೇಳನೆಯ ತೀರ್ಥಂಕರನ ಕಿಂಕರ ಒಬ್ಬ ಗಂಧರ್ವ.ಕೆಲವು ಪುರಾಣಗಳು ಇವರನ್ನು ಕಶ್ಯಪಮುನಿಯ ಮಕ್ಕಳೆನ್ನಲಾಗಿದೆ.

ಗಂಧರ್ವರು ಸರಸಿಗಳು, ಇವರ ಸ್ತ್ರೀಯರು ಅಪ್ಸರಸೆಯರು. ರಂಭೆ, ಊರ್ವಶಿ, ತಿಲೋತ್ತಮೆ, ಮೇನಕೆ, ಘೃತಾಚೀ ಮುಂತಾದ ಸಪ್ತಕನ್ನಿಕೆಯರು ಗಂಧರ್ವಸ್ತ್ರೀಯರಲ್ಲಿ ಪ್ರಸಿದ್ಧರು. ಇಂದ್ರ ಇವರನ್ನು ಹಲವು ವೇಳೆ ವಿಶ್ವಾಮಿತ್ರನೇ ಮುಂತಾದ ಉಗ್ರತಪಸ್ವಿಗಳ ತಪೋಭಂಗಕ್ಕೆ ಉಪಯೋಗಿಸಿಕೊಂಡನೆಂದೂ ಐತಿಹ್ಯ. ಇವರ ಪ್ರೇಮಸಂಬಂಧ ಗಾಂಧರ್ವವೆಂದು ಪ್ರಸಿದ್ಧವಾಗಿದೆ. ಆದ್ದರಿಂದಲೆ ತಾಯಿ ತಂದೆಯರ ಅಥವಾ ನೆಂಟರಿಷ್ಟರ ಮಧ್ಯಸ್ತಿಕೆ ಇಲ್ಲದೆ ಪ್ರೇಮವೇ ಬುನಾದಿಯಾಗಿ ಆಗುವ ವಿವಾಹ ಸಂಬಂಧವನ್ನು ಗಾಂಧರ್ವ ಎಂದು ಮನುಸ್ಮತ್ಯಾದಿಗಳು ವಿವರಿಸುತ್ತವೆ.

ಹಿಂದೂ ಪುರಾಣ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಖಜಾಂಚಿ

ಖಜಾಂಚಿಯು ಒಂದು ಸಂಸ್ಥೆಯ ಖಜಾನೆಯನ್ನು ನಿರ್ವಹಿಸಲು ಜವಾಬ್ದಾರನಾದ ವ್ಯಕ್ತಿ. ಒಂದು ಕಂಪನಿಯ ಖಜಾಂಚಿಯ ಮಹತ್ವದ ಮುಖ್ಯ ಕಾರ್ಯಗಳಲ್ಲಿ ನಗದು ಹಾಗೂ ದ್ರವ ನಿರ್ವಹಣೆ, ಅಪಾಯ ನಿರ್ವಹಣೆ ಮತ್ತು ಕಂಪನಿಯ ಹಣಕಾಸು ಸೇರಿವೆ.

ಖಜಾಂಚಿಯು ಹಣವನ್ನು ಹೇಗೆ ವ್ಯಯಮಾಡಲಾಗುತ್ತದೆ ಎಂದು ಮೇಲ್ವಿಚಾರಿಸುವ ಗುಂಪಿನ ಭಾಗವೂ ಆಗಿರುತ್ತಾನೆ. ಅವನು ನೇರವಾಗಿ ಖರ್ಚುವೆಚ್ಚಗಳನ್ನು ನಿರ್ದೇಶಿಸಬಹುದು ಅಥವಾ ಅಗತ್ಯವಿದ್ದಾಗ ಅದನ್ನು ಮಂಜೂರು ಮಾಡಬಹುದು. ಸಂಸ್ಥೆಯ ಬಳಿ ತನ್ನ ಘೋಷಿತ ಗುರಿಗಳು ಮತ್ತು ಉದ್ದೇಶಗಳನ್ನು ನೆರವೇರಿಸಲು ಸಾಕಾಗುವಷ್ಟು ಹಣವಿದೆ ಎಂದು, ಮತ್ತು ಅದು ಮೀರಿ ವ್ಯಯ ಮಾಡುವುದಿಲ್ಲ, ಅಥವಾ ಕಡಿಮೆ ಖರ್ಚು ಮಾಡುವುದಿಲ್ಲ ಎಂದು ಖಾತರಿಪಡಿಸುವುದು, ಈ ಗುಂಪಿನ ಹೊಣೆಯಾಗಿರುತ್ತದೆ. ನಿಯಂತ್ರಣಗಳು ಮತ್ತು ಸಮತೋಲನವನ್ನು ಖಾತರಿಪಡಿಸಲು, ಈ ಗುಂಪು ಮಂಡಳಿ ಸಭೆಗಳು ಮತ್ತು/ಅಥವಾ ಸರ್ವಸದಸ್ಯರಿಗೆ ಸಂಸ್ಥೆಯ ಹಣಕಾಸು ಸ್ಥಿತಿಯ ವರದಿಯನ್ನೂ ಒಪ್ಪಿಸುತ್ತದೆ. ನಿಖರ ದಾಖಲೆಗಳು ಮತ್ತು ಆಧಾರದ ದಸ್ತಾವೇಜನ್ನು ಸಮಂಜಸವಾದ ವಿವರದ ಮಟ್ಟದಲ್ಲಿ ಇಡಬೇಕಾಗುತ್ತದೆ ಮತ್ತು ಇದು ಎಲ್ಲ ವಹಿವಾಟುಗಳಿಗೆ ಸ್ಪಷ್ಟ ಲೆಕ್ಕಪರಿಶೋಧನಾ ಜಾಡನ್ನು ಒದಗಿಸಬೇಕು.

ಉಲ್ಲೇಖಗಳು

ಹಣಕಾಸು ವೃತ್ತಿಗಳು
ಬೆಂಜಮಿನ್ ಬ್ಲೂಮ್

ಬೆಂಜಮಿನ್ ಸ್ಯಾಮ್ಯುಯೆಲ್ ಬ್ಲೂಮ್ (ಫೆಬ್ರವರಿ 21, 1913   - ಸೆಪ್ಟೆಂಬರ್ 13, 1999) ಅಮೆರಿಕಾದ ಶೈಕ್ಷಣಿಕ ಮನಶ್ಶಾಸ್ತ್ರಜ್ಞರಾಗಿದ್ದು , ಶೈಕ್ಷಣಿಕ ಉದ್ದೇಶಗಳ ವರ್ಗೀಕರಣಕ್ಕೆ ಮತ್ತು ಪಾಂಡಿತ್ಯ ಕಲಿಕೆಯ ಸಿದ್ಧಾಂತಕ್ಕೆ ಕೊಡುಗೆಗಳನ್ನು ನೀಡಿದರು.  ಅಸಾಧಾರಣ ಪ್ರತಿಭೆಯ ಅಭಿವೃದ್ಧಿಯ ಕುರಿತು ಪ್ರಮುಖ ತನಿಖೆಯನ್ನು ನಡೆಸಿದ ಸಂಶೋಧನಾ ತಂಡವನ್ನೂ ಅವರು ನಿರ್ದೇಶಿಸಿದರು. ಇದರ ಫಲಿತಾಂಶಗಳು ಶ್ರೇಷ್ಠತೆ, ಅಸಾಧಾರಣ ಸಾಧನೆ, ಮತ್ತು ಮಹತ್ತರತೆಯ ಪ್ರಶ್ನೆಗೆ ಸಂಬಂಧಿಸಿವೆ.   ಬ್ಲೂಮ್ನ ಟ್ಯಾಕ್ಸಾನಮಿ ಎಂದು ಕರೆಯಲ್ಪಡುವ ಕಲಿಕೆಯ ಉದ್ದೇಶಗಳ ವರ್ಗೀಕರಣವನ್ನು ವಿವರಿಸಿರುವ ಮತ್ತು ಶೈಕ್ಷಣಿಕ ಸಮುದಾಯದೊಳಗೆ ಒಂದು ಮೂಲಭೂತ ಮತ್ತು ಅವಶ್ಯಕ ಅಂಶವಾಗಿ ಉಳಿದಿದೆ ಎಂದು 1956 ರಲ್ಲಿ, ಬ್ಲೂಮ್ ಶಿಕ್ಷಣದ  ಉದ್ದೇಶಗಳು.  ಎಂಬ ವರ್ಗೀಕರಣದ ಮೊದಲ ಪರಿಮಾಣವನ್ನು ಸಂಪಾದಿಸಿತು. 1981 ರ ಸಮೀಕ್ಷೆಯ ಪ್ರಕಾರ "ಹ್ಯಾರಿಲ್ಡ್ ಜಿ. ಶೇನ್ ಮತ್ತು" ನ್ಯಾಷನಲ್ ಸೊಸೈಟಿ ಫಾರ್ ದಿ ಸ್ಟಡಿ ಆಫ್ ಎಜುಕೇಶನ್ 1994 ರ ವಾರ್ಷಿಕ ಪುಸ್ತಕ "ಸಿಗ್ನಿಫಿಸೆಂಟ್ ರೈಟಿಂಗ್ಸ್ ದಟ್ ಹ್ಯಾವ್ ಇನ್ಫ್ಲುಯೆನ್ಡ್ ದ ಕರಿಕ್ಯುಲಮ್: 1906-81".  ಬ್ಲೂಮ್ನ   2 ಸಿಗ್ಮಾ ಸಮಸ್ಯೆ ಕೂಡ ಅವನ ಹೆಸರಲ್ಲಿದೆ.    

   
೧೯೯೯ ನಿಧನ
೧೯೧೩ ಜನನ
ತಣ್ಣೀರುಬಾವಿ ಕಡಲತೀರ

ತಣ್ಣೀರುಬಾವಿ ಕಡಲತೀರ ಭಾರತದ ಕರ್ನಾಟಕ ರಾಜ್ಯದ ಮಂಗಳೂರಿನಲ್ಲಿರುವ ಒಂದು ಬೀಚ್ ಆಗಿದೆ. ಕೂಳೂರು ಸೇತುವೆಯ ಸಮೀಪದಿಂದ ಅಥವಾ ಸುಲ್ತಾನ್ ಬತ್ತೇರಿ ಹಾಗೂ ಗುರುಪುರ ನದಿಯಲ್ಲಿ ದೋಣಿ ಮೂಲಕ ತಲುಪಬಹುದು.  

ಮಂಗಳೂರು ನಗರದ ಜನಪ್ರಿಯ ಕಡಲತೀರಗಳಲ್ಲಿ  ಒಂದಾದ ತಣ್ಣೀರುಬಾವಿ ಬೀಚ್ ನ (ತನ್ನಿರ್ಭಾವಿ ಎಂದು ಸಹ ಉಚ್ಚರಿಸಲಾಗುತ್ತದೆ) ಜನಪ್ರಿಯತೆ  ಎರಡನೆಯದಾದರೆ ಹತ್ತಿರದ ಪಣಂಬೂರು ಕಡಲತೀರದ ಜನಪ್ರಿಯತೆ  ಮೊದಲನೆಯದು. ತಣ್ಣೀರುಬಾವಿ ಬೀಚ್ ನಲ್ಲಿ ಜೀವ ರಕ್ಷಕಗಳು , ಸರಿಯಾದ ಶೌಚಾಲಯಗಳು, ಪಾರ್ಕಿಂಗ್ ಸ್ಥಳಗಳು, ಒಂದೆರಡು ಸಣ್ಣ ತಿನಿಸು ಅಂಗಡಿಗಳು ಮತ್ತು ಕಾಂಕ್ರೀಟ್ ಬೆಂಚುಗಳು ಇವೆ.   

ಬೀಚ್ ನ ಭೂಪ್ರದೇಶದ ಇನ್ನೊಂದು ಭಾಗದಲ್ಲಿ GMR ಗುಂಪಿನಿಂದ ಸ್ಥಾಪಿಸಲಾದ 220 ಮೆಗಾವ್ಯಾಟ್ ವಿದ್ಯುತ್ ಸ್ಥಾವರವೊಂದನ್ನು ನಿರ್ಮಿಸಲಾಗಿದೆ .  ಇದು  ಮಂಗಳೂರಿನಿಂದ 12 ಕಿ. ಮೀ. ದೂರದಲ್ಲಿದೆ.

ತಣ್ಣೀರುಬಾವಿ ಟ್ರೀ ಪಾರ್ಕ್ 
ತಣ್ಣೀರುಬಾವಿ  ಟ್ರೀ ಪಾರ್ಕ್ ಅನ್ನು, ತಣ್ಣೀರುಬಾವಿ ಕಡಲ ತೀರದ ಸಮೀಪದಲ್ಲಿ 15 ಹೆಕ್ಟೇರ್ ಪ್ರದೇಶದಲ್ಲಿ ನಿರ್ಮಿಸಲಾಗಿದೆ.  ಇದು ಕರ್ನಾಟಕ ಅರಣ್ಯ ಇಲಾಖೆಯು ಆರಂಭಿಸಿದ್ದು, ಟ್ರೀ ಪಾರ್ಕ್ ಪಶ್ಚಿಮ ಘಟ್ಟಗಳಲ್ಲಿ ಕಂಡುಬರುವ ಮರ ಜಾತಿಗಳನ್ನು ಒಳಗೊಂಡಿದೆ ಮತ್ತು ಮರಗಳು / ಸಸ್ಯಗಳು ಗಿಡಮೂಲಿಕೆಗಳು ಮತ್ತು ವೈದ್ಯಕೀಯ ಪ್ರಾಮುಖ್ಯತೆಯನ್ನು ಹೊಂದಿವೆ.  ಇದು ಪ್ರದೇಶದ ಸಂಸ್ಕೃತಿಯನ್ನು ಚಿತ್ರಿಸುವ ವಿವಿಧ ಶಿಲ್ಪಗಳನ್ನು ಹೊಂದಿದೆ - ತುಳುನಾಡು ಯಕ್ಷಗಾನ ಮತ್ತು ಬುಟಾ ಕೋಲಾ .

ಸಂಪರ್ಕ 

ತಣ್ಣೀರುಬಾವಿ, ರಸ್ತೆಯ ಮೂಲಕ ಉತ್ತಮ ಸಂಪರ್ಕವನ್ನು ಹೊಂದಿದೆ ಮತ್ತು ಸುಲಭವಾಗಿ ಸ್ವಂತ ವಾಹನದಲ್ಲಿ ಅಥವಾ ಬಾಡಿಗೆಗೆ ಪಡೆದುಕೊಳ್ಳುವ ವಾಹನದಲ್ಲಿ ತಲುಪಬಹುದು.  ಪರ್ಯಾಯವಾಗಿ,ನಗರ ಬಸ್ (ನಂ 16, 16 ಎ)ಅನ್ನು ನೀವು ಸ್ಟೇಟ್ ಬ್ಯಾಂಕಿನಿಂದ   ಸುಲ್ತಾನ್ ಬ್ಯಾಟರಿಗೆ ಕರೆದೊಯ್ಯಬಹುದು ಮತ್ತು ಗುರುಪುರ ನದಿಯ ಉದ್ದಕ್ಕೂ ಫೆರ್ರಿ ಸವಾರಿ ತೆಗೆದುಕೊಳ್ಳಬಹುದು.  ನದಿ ದಾಟಿದ ನಂತರ ದೋಣಿಯ ಮೂಲಕ ನೀವು ಮರಗಳ ನಡುವೆ ಒಂದು ಮಾರ್ಗವನ್ನು ಕಂಡುಕೊಳ್ಳಬಹುದು ಮತ್ತು ಬೀಚ್ ತಲುಪಬಹುದು.

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು 

 http://www.bookmytrip.in/cities/mangalore.htm  

Pages with unreviewed translations